Walaupun bukan Ahli Parlimen, Asraf masih mahu sidang Parlimen dibuka

Walaupun tidak berjawatan dan kalah semasa bertanding di kerusi Parlimen Pasir Puteh lalu, Ketua Pemuda UMNO Datuk Asraf Wajdi Dusuki masih meneruskan gesaannya supaya sidang Parlimen dibuka dengan segera selepas titah Agong baru-baru ini.

Untuk rekod, Asraf tewas dalam Pilihan Raya Umum Ke-14 lalu kepada calon PAS, Datuk Dr Nik Muhammad Zawawi Salleh dan tidak pernah memenangi sebarang kerusi dalam PRU dan hanya menang pun jawatan Ketua Pemuda UMNO sahaja.

“Kita mendesak kerajaan segera mengeluarkan notis panggilan bagi membolehkan Parlimen bersidang sebelum Darurat tamat 1 Ogos mentaati dan menghormati titah pandangan dan pendirian Yang di-Pertuan Agong dan Raja-Raja Pemerintah.

“Sidang Parlimen ini amat mustahak untuk disegerakan bagi membolehkan suara, harapan dan pelbagai tuntutan rakyat yang sedang dalam keresahan serta kesempitan ketika ini dapat diperbahaskan secara rasmi oleh wakil mereka yang telah dipilih melalui sistem demokrasi berparlimen,” katanya dalam satu kenyataan.

Tidak pasti sama ada pihak Parlimen akan menyediakan tempat khas kepada Asraf untuk hadir sama bagi mendengar perbahasan dalam Dewan Rakyat nanti, mungkin permohonannya boleh dipertimbangkan.

Dalam pada itu Asyraf berkata, istilah ‘secepat mungkin’ yang digunakan Seri Paduka Baginda amat jelas memberikan indikasi untuk Parlimen dibuka segera.

“Pemuda amat terkilan dengan sikap Kerajaan yang dilihat cuba berdolak-dalih dan mempolemikkan istilah ‘secepat mungkin’ dan ‘segera’ seolah-olah tidak menghormati titah Seri Paduka Baginda Yang di-Pertuan Agong dan DYMM Raja-Raja Pemerintah,” ujarnya lagi.

Kenyataan Asraf ini dilihat senada dengan Presiden, Datuk Seri Ahmad Zahid Hamidi dan juga dengan Ketua Pembangkang, Datuk Seri Anwar Ibrahim.

Zahid yang menganggap Anwar sebagai cikgunya selepas tular klip audio perbualan mesra kedua-duanya juga memberi tekanan kepada Perdana Menteri Tan Sri Muhyiddin Yassin supaya membuka sidang Parlimen dengan segera.


26 kanak-kanak antara 583 kes baharu Covid-19 semalam

Jangkitan baharu Covid-19 dalam tempoh 24 jam semalam (Jumaat, 30 Disember 2022) turun semula kepada 583 kes, termasuk tujuh kes import, berbanding 679 yang dilaporkan pada Khamis, menurut data KKMNOW yang dikemas kini tengah malam tadi.

Dalam tempoh itu juga seramai 26 kanak-kanak dijangkiti Covid-19.

Jumlah terbaharu itu menjadikan kumulatif positif sejak 25 Januari 2020 sebanyak 5,026,164 dengan 4,976,990 pesakit telah sembuh, termasuk 930 yang pulih semalam.

Data GitHub KKM menunjukkan dalam tempoh itu sebanyak 398 kes melibatkan individu yang telah menerima vaksin dos penggalak; diikuti 104 kes individu lengkap divaksinasi; dua kes (individu belum lengkap divaksinasi); dan 79 kes (individu tidak divaksinasi).

KKM juga memaklumkan sehingga semalam 12,322 kes masih aktif, turun lagi berbanding 12,670 yang dilaporkan pada Khamis, manakala 11,653 pesakit masih menjalani kuarantin di rumah (11,991 pada Khamis). Tiada pesakit yang ditempatkan di PKRC.

Menurut KKM, seramai 637 pesakit menerima rawatan di hospital, turun berbanding 645 yang direkodkan pada Khamis.

Seramai 32 pesakit dimasukkan ke unit rawatan rapi (34 pada Khamis), dengan 16 daripadanya memerlukan alat bantuan pernafasan (21 pada Khamis).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seorang pesakit di Perak meninggal dunia akibat komplikasi Covid-19 semalam.

Jumlah itu menjadikan kumulatif kematian sejak 17 Mac 2020 meningkat kepada 36,851 mangsa, termasuk 7,852 kes meninggal dunia di luar fasiliti kesihatan atau ‘brought in death’ (BID).


Kajian terperinci berhubung kelonggaran SOP ke fasa endemik

Perbincangan secara terperinci mengenai penyesuaian prosedur operasi standard (SOP) serta bentuk kelonggaran dalam negara menuju ke fasa endemik akan dijalankan kerajaan dengan melibatkan beberapa tiga kementerian lain.

Menteri Kanan Pertahanan Datuk Seri Hishammuddin Tun Hussein berkata tiga menteri berkenaan yang akan terlibat adalah Menteri Kesihatan Khairy Jamaluddin, Menteri Kewangan Tengku Datuk Seri Zafrul Abdul Aziz serta Menteri Komunikasi dan Multimedia Tan Sri Annuar Musa.

“Mesyuarat Jawatankuasa Khas Pengurusan Pandemik yang dipengerusikan Perdana Menteri Datuk Seri Ismail Sabri Yaakob pada 2 Sept lepas bersetuju supaya saya selaku Menteri Kanan Pertahanan yang mengetuai Majlis Keselamatan Negara (MKN) turut melibatkan tiga menteri ini.

“Sehubungan itu, saya akan memanggil ketiga-tiga menteri ini dalam masa terdekat untuk memulakan perbincangan secara terperinci dan membuat keputusan bersama tentang penyesuaian SOP serta bentuk kelonggaran seterusnya dalam menuju fasa endemik,” katanya dalam kenyataan hari ini.

Hishammuddin berkata seperti yang beliau nyatakan semasa sidang media pada 2 Sept lepas bahawa negara sedang menuju ke arah endemik dan beliau turut bersetuju dengan Khairy bahawa peralihan ke fasa endemik akan bermula pada hujung Oktober.

“Sebagai persediaan ke arah fasa berkenaan, kerajaan sedang meneliti kelonggaran-kelonggaran yang bersesuaian bagi membolehkan rakyat kembali menjalani kehidupan seharian lebih bebas dalam norma baharu dan dalam masa sama kerajaan tetap menitikberatkan soal melindungi nyawa serta kesihatan rakyat di samping memastikan pengukuhan ekonomi dan kesejahteraan rakyat.

“Kelonggaran ini termasuklah kemungkinan membenarkan rakyat melakukan perjalanan rentas negeri bagi tujuan lebih pelbagai serta membuka lebih banyak sektor. Bagi menetapkan kelonggaran berkenaan, banyak faktor perlu diambil kira kerana ia melibatkan kesihatan rakyat dan keselamatan negara,” katanya.

Hishammuddin berkata pada masa sama beliau juga mengarahkan MKN untuk terus mengemas kini SOP dan kelonggaran yang sudah dipersetujui bersama oleh kementerian-kementerian yang terlibat sebelum ini agar ia lebih mudah difahami.


Najib tiba di mahkamah hadapi kes RM2.28b, tiada penyokong hadir

Datuk Seri Najib Razak tiba di Kompleks Mahkamah Kuala Lumpur dari Penjara Kajang kira-kira jam 8.30 pagi ini bagi menghadiri perbicaraan kes penyelewengan dana 1Malaysia Development Berhad (1MDB) berjumlah RM2.28 bilion di hadapan Hakim Mahkamah Tinggi, Datuk Collin Lawrence Sequerah.

Sequerah sebelum ini, menetapkan hari ini (Khamis, 25 Ogos 2022) bagi pengurusan kes itu di mana Najib menghadapi empat pertuduhan.

Bagaimanapun, tiada penyokong bekas Presiden UMNO itu hadir sebagaimana berlaku di Istana Kehakiman di Putrajaya pada Selasa lalu. Sebaliknya kira-kira 30 wakil media tempatan dan luar negara menunggu kehadiran Najib di Kompleks Mahkamah Kuala Lumpur, pagi ini.

Mengikut fakta kes:

Pada 20 September 2018, Najib mengaku tidak bersalah di Mahkamah Sesyen Kuala Lumpur atas empat tuduhan rasuah berjumlah RM2.3 bilion melibatkan dana 1MDB yang dimasukkan ke akaun peribadinya.

Najib, 65, membuat pengakuan itu selepas kesemua pertuduhan itu dibacakan secara berasingan di hadapan Hakim Azura Alwi, sebelum kes dipindahkan ke Mahkamah Tinggi.

Pendakwaan diketuai bekas Hakim Mahkamah Persekutuan Datuk Seri Gopal Sri Ram, manakala peguam Tan Sri Muhammad Shafee Abdullah mengetuai barisan pembelaan.

Bagi kes rasuah, mengikut pertuduhan pertama Najib sebagai Perdana Menteri Malaysia, Menteri Kewangan dan Pengerusi Lembaga Penasihat 1MDB didakwa telah menggunakan kedudukannya untuk mendapatkan suapan berjumlah RM60,629,839.43 dengan mengambil empat tindakan pada 24 Februari 2011 dan 14 Jun 2011, di AmIslamic Bank Berhad, Cawangan Jalan Raja Chulan, di Kuala Lumpur, iaitu:

Mengikut pertuduhan kedua, Najib didakwa antara 31 Oktober 2012 dan 20 November 2012, di tempat sama, atas jawatan sama telah menggunakan kedudukannya untuk mendapatkan suapan bagi dirinya berjumlah RM90,899,927.28 dengan mengambil dua tindakan, iaitu:

Bagi pertuduhan ketiga pula, bekas Presiden UMNO itu didakwa antara 22 Mac 2013 dan 10 April 2013, telah menggunakan kedudukannya untuk mendapatkan suapan untuk dirinya sendiri berjumlah RM2,081,476,926 melalui dua tindakan, iaitu:

Bagi pertuduhan keempat, Najib didakwa sebagai Perdana Menteri Malaysia, Menteri Kewangan dan Pengerusi Lembaga Penasihat (1MDB) telah menggunakan kedudukannya untuk mendapatkan suapan berjumlah RM49,930,985.70 dengan cara mengambil tindakan seperti berikut:

Najib didakwa melakukan kesalahan itu di bank sama antara 23 Jun 2014 dan 19 Disember 2014.

Bagi kempat-empat pertuduhan itu, Najib didakwa mengikut Seksyen 23(1) Akta SPRM yang boleh dihukum di bawah Seksyen 24(1) akta sama yang membawa hukuman penjara maksimum 20 tahun dan didenda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang, atau RM10,000, mengikut mana-mana yang lebih tinggi, jika sabit kesalahan.

Sementara itu, pada tarikh sama Najib turut dihadapkan di Mahkamah Sesyen atas 21 pertuduhan melibatkan diri dalam pengubahan wang haram membabitkan lebih RM4.3 bilion.

Bagaimanapun, Najib mengaku tidak bersalah selepas kesemua pertuduhan itu dibacakan secara berasingan di hadapan Hakim Azura Alwi.

Bagi pertuduhan pertama hingga kesembilan, Najib didakwa melibatkan diri dalam pengubahan wang haram, iaitu menerima hasil daripada aktiviti haram yang kesemuanya berjumlah RM2,081,476,926 daripada akaun bernombor 8550299001 milik Tanore Finance Corporation di Falcon Private Bank, Singapura ke dalam akaun AmIslamic Bank Berhad bernombor 2112022009694 miliknya.

Dia didakwa melakukan kesemua kesalahan itu di AmIslamic Bank Berhad, Cawangan Jalan Raja Chulan, No. 55, Jalan Raja Chulan, Bukit Ceylon di sini antara 22 Mac hingga 10 April 2013.

Bagi pertuduhan ke-10, Najib didakwa melibatkan diri dalam pengubahan wang haram iaitu dengan memindahkan hasil daripada aktiviti haram sejumlah RM652,600,000 daripada akaun AmIslamic Bank bernombor 2112022009694 miliknya ke dalam akaun bernombor 8550299001 milik Tanore Finance Corporation di Falcon Private Bank, Singapura.

Najib didakwa melakukan kesalahan itu di tempat sama pada 2 Ogos 2013.

Bagi pertuduhan ke-11 dan ke-12, dia didakwa melibatkan diri dalam pengubahan wang haram, iaitu dengan menggunakan hasil daripada aktiviti haram, masing-masing RM20,000,000 melalui cek AmIslamic Bank Berhad bernombor 571854 untuk pembayaran kepada Pertubuhan Kebangsaan Melayu Bersatu (UMNO) dan RM100,000 melalui cek AmIslamic Bank Berhad bernombor 571857 untuk pembayaran kepada UMNO Bahagian Batu Kawan.

Dia didakwa melakukan kesalahan itu di AmIslamic Bank Berhad, Cawangan Jalan Raja Chulan, No. 55, Jalan Raja Chulan, Bukit Ceylon di sini pada 2 Ogos dan 7 Ogos 2013.

Bagi pertuduhan ke-13, Najib didakwa melibatkan diri dalam pengubahan wang haram, iaitu menggunakan hasil daripada aktiviti haram sejumlah RM246,000 melalui cek AmIslamic Bank Berhad bernombor 571858 untuk pembayaran kepada Lim Soon Peng, 63, di tempat sama pada 7 Ogos 2013.

Bagi pertuduhan ke-14, dia didakwa melibatkan diri dalam pengubahan wang haram, iaitu menggunakan hasil daripada aktiviti haram sejumlah RM2,000,000 melalui cek AmIslamic Bank Berhad bernombor 571859 untuk pembayaran kepada ORB Solutions Sdn Bhd di tempat sama pada 12 Ogos 2013.

Bagi pertuduhan ke-15, Ahli Parlimen Pekan itu didakwa melibatkan diri dalam pengubahan wang haram, iaitu dengan menggunakan hasil daripada aktiviti haram sejumlah RM303,000 melalui cek bernombor 571856 untuk pembayaran kepada Semarak Konsortium Satu Sdn Bhd di tempat yang sama pada 14 Ogos 2013.

Bagi pertuduhan ke-16 hingga ke-19, Najib didakwa melibatkan diri dalam pengubahan wang haram, iaitu memindahkan hasil daripada aktiviti haram yang kesemuanya berjumlah RM1,381,750,000 daripada akaun AmIslamic Bank Berhad bernombor 2112022009694 miliknya ke dalam akaun bernombor 8550299001 milik Tanore Finance Corporation di Falcon Private Bank, Singapura.

Dia dituduh melakukan kesalahan itu di tempat sama pada 15 Ogos hingga 23 Ogos 2013.

Bagi pertuduhan ke-20 dan ke-21, bekas Pengerusi Barisan Nasional itu didakwa melibatkan diri dalam pengubahan wang haram, iaitu memindahkan hasil daripada aktiviti haram berjumlah RM162,436,711.87 daripada akaun AmIslamic Bank Berhad bernombor 2112022009694 miliknya ke dalam satu lagi AmIslamic Bank miliknya bernombor 2112022011880.

Kesalahan dilakukan di tempat sama pada 27 Ogos dan 30 Ogos 2013.

Kesemua pertuduhan itu dibuat mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFA) yang memperuntukkan hukuman denda maksimum RM5 juta dan penjara tidak melebihi lima tahun atau kedua-duanya, jika sabit kesalahan.


PM arah segerakan bantuan RM1,000 kepada mangsa banjir

Perdana Menteri Datuk Seri Ismail Sabri Yaakob mengarahkan bayaran bantuan RM1,000 kepada setiap keluarga yang terjejas akibat banjir yang melanda beberapa negeri disegerakan.

Sambil menjelaskan akan ada lagi bantuan kepada mangsa banjir, beliau berkata isu itu telah dibangkitkannya pada mesyuarat khas bersama menteri besar dri negeri-negeri yang terbabit dalam bencana itu.

“Saya telah umum semalam, kerajaan sediakan peruntukan awal. Makna ada lagi. Peruntukan awal RM100 juta untuk membaik pulih sama ada jambatan, jalan, infrastruktur lain termasuk rumah.

“Pada masa sama, kerajaan bersetuju salurkan RM1,000 kepada setiap keluarga.

“Setiap keluarga terkesan akibat banjir. Nama perlu dihantar kepada pejabat daerah berkaitan. Saya nak ia dipercepatkan supaya pembayaran tidak perlu tunggu lama,” katanya selepas melawat mangsa banjir di Pusat Penempatan Sementara Dewan Besar D’ Sury, Jelebu, hari ini.

Perdana Menteri juga mahu urusan pembersihan pasca banjir di kawasan yang terlibat dipercepatkan bagi memudahkan urusan penduduk untuk kembali ke kediaman masing-masing.

“Saya harap urusan penduduk kembali ke kediaman masing-masing disegerakan dan tidak mahu nanti jika lewat memberikan kelulusan akan menjejaskan kemasukan mangsa ke rumah masing-masing,” katanya.

Beliau berkata jika buat masa ini air sudah mula surut, maka pejabat daerah bolehlah membenarkan penduduk kembali ke rumah sekiranya keadaan didapati selamat.

Ismail Sabri berkata pihaknya akan menguruskan serta memberi arahan kepada agensi terlibat termasuk bomba, tentera, polis dan pihak majlis daerah yang mempunyai peralatan mencukupi supaya membantu mempercepatkan proses pembersihan di kediaman yang terjejas.


Remaja 19 tahun ditangkap bunuh teman wanita di Klang

Seorang wanita berusia 24 tahun ditemukan mati dipercayai akibat ditekup dengan bantal oleh kekasihnya di sebuah rumah di Kampung Pandan, Klang, Selangor, semalam.

Ketua Polis Daerah Klang Selatan Asisten Komisioner Cha Hoong Fong berkata pihaknya menerima aduan kira-kira jam 9.12 malam, semalam, daripada seorang wanita tempatan.

“Kaunter aduan Balai Polis Klang telah menerima satu aduan daripada seorang perempuan warga tempatan, yang menyatakan bahawa pada 7.18 malam semalam telah terima panggilan video daripada suspek, yang meminta bantuan untuk mengambilnya di kawasan Kampung Pandan, Klang.

“Ini kerana suspek dikatakan telah bertindak menekup muka dengan mengunakan bantal terhadap seorang perempuan, sehingga tidak sedarkan diri,” katanya dalam satu kenyataan malam tadi, menurut Bernama.

Beliau berkata hasil siasatan awal mendapati, punca kejadian adalah disebabkan mangsa ingin memutuskan hubungan dengan suspek.

“Pihak polis yang sampai di lokasi tempat kejadian mendapati, kejadian berlaku di sebuah rumah jenis lot di kawasan Kampung Pandan, Klang. Mangsa telah ditemukan dalam keadaan terbaring di atas katil di dalam sebuah bilik rumah tersebut, pemeriksaan tubuh badan mangsa tiada sebarang kesan kecederaan,” katanya.

Cha berkata suspek berusia 19 tahun telah ditangkap pihaknya di tepi jalan berdekatan dengan tempat kejadian, ketika beliau mahu melarikan diri.

Beliau berkata pihak ambulans yang tiba di lokasi kejadian kemudiannya mengesahkan mangsa telah meninggal dunia.

“Unit Forensik, Jabatan Siasatan Jenayah, Ibu Pejabat Polis Kontinjen (IPK) Selangor yang menjalankan pemeriksaan di tempat kejadian, telah menemukan beberapa barang yang boleh membantu siasatan,” katanya.

Cha berkata siasatan juga mendapati suspek tidak mempunyai rekod jenayah lampau.

Beliau berkata suspek kini direman selama tujuh hari sehingga 31 Ogos dan kes disiasat mengikut Seksyen 302 Kanun Keseksaan.


Nor Idayu calon Perikatan Nasional DUN Tioman

Perikatan Nasional mengumumkan Nor Idayu Hashim sebagai calon baharu bagi Pilihan Raya Umum Ke-15 (PRU-15) bagi kerusi Dewan Undangan Negeri (DUN) Tioman.

Pengerusi Perikatan Nasional Pahang Datuk Seri Saifuddin Abdullah berkata parti itu akan bertanding di DUN Tioman dengan mengekalkan calon daripada PAS.

“Saya telah menerima surat daripada Pesuruhjaya PAS Pahang Rosli Abdul Jabar mengenai calon yang dimaksudkan.

“Calon yang dipilih Nor Idayu Hashim, 35. Nor Idayu dipilih daripada kalangan pimpinan akar umbi bagi mewakili suara wanita di dalam DUN Pahang.

“Nor Idayu juga seorang muslimat di kalangan pemimpin wanita tempatan dan orang muda yang berupaya menyelami isi hati akar umbi,” katanya dalam satu kenyataan hari ini.

Pada 19 November lalu, Md Yunus Ramli iaitu calon PN bagi DUN Tioman meninggal dunia dipercayai mengalami serangan jantung.

Berikutan itu, pengundian bagi kerusi DUN Tioman pada PRU15 pada 19 November itu ditangguhkan.

Pada PRU15, Allahyarham Md Yunus sepatutnya menghadapi saingan lima penjuru yang turut membabitkan calon daripada Barisan Nasional, Datuk Seri Mohd Johari Hussain, Mohd Fadzli Mohd Ramly (Pakatan Harapan), Osman A Bakar (PEJUANG) serta Sulaiman Bakar (Bebas).

Suruhanjaya Pilihan Raya (SPR) mengumumkan hari penamaan calon ditetapkan esok, sementara pengundian awal pada 3 Disember depan manakala hari pengundian PRU15 bagi kerusi DUN Tioman pada 7 Disember depan.


Lagi pengedar dadah Malaysia akan dihukum gantung di Singapura

Seorang lagi pengedar dadah Malaysia akan dihukum gantung di Singapura minggu depan, kata satu kumpulan kempen hari ini, dua bulan selepas hukuman mati ke atas seorang lelaki kurang upaya di negara kota itu mencetuskan kemarahan.

Kalwant Singh, yang disabitkan pada 2016 kerana mengedar heroin ke Singapura dijadualkan dihukum mati pada Khamis, kata aktivis dan kumpulan advokasi Anti-Death Penalty Asia Network (ADPAN) yang berpangkalan di Singapura.

Singapura berdepan gesaan yang semakin meningkat untuk memansuhkan hukuman mati, tetapi terus menegaskan bahawa ia telah membantu mengekalkan negara itu sebagai salah satu tempat paling selamat di Asia.

Kirsten Han, seorang aktivis hak asasi Singapura yang terkenal, berkata ahli keluarga Singh memberitahunya tentang hukuman gantung yang akan dilakukan.

“Sungguh mengerikan bagaimana Singapura menggandakan hukuman gantung atas kesalahan dadah berkali-kali, walaupun penyelidikan gagal mengemukakan bukti konklusif bahawa hukuman mati sebenarnya berfungsi seperti yang didakwa oleh kerajaan Singapura,” kata Han kepada AFP.

Pada April, hukuman mati terhadap pengedar dadah Malaysia yang kurang upaya dari segi mental, Nagaenthran K Dharmalingam, mencetuskan kemarahan yang meluas.

Pengkritik termasuk Pertubuhan Bangsa-Bangsa Bersatu (PBB) dan Kesatuan Eropah (EU) berkata bahawa menggantung seseorang yang kurang upaya intelek melanggar undang-undang antarabangsa.

Para pejuang bimbang Singapura sedang bersiap sedia untuk lebih banyak hukuman mati dalam beberapa bulan akan datang.

Sepanjang tahun ini, tujuh banduan hukuman mati telah dimaklumkan bahawa mereka akan menjalani hukuman itu, kata Han.

Dalam temu bual BBC yang dikeluarkan minggu ini, Menteri Dalam Negeri dan Undang-undang K Shanmugam berkata Singapura mengekalkan hukuman mati kerana “terdapat bukti jelas bahawa ia adalah penghalang serius bagi bakal pengedar dadah”.

Shanmugam juga mempertikaikan Nagaenthran cacat mental walaupun mempunyai IQ 69, kata pakar perubatan iaitu tahap mewakili kecacatan intelek.

“Mahkamah mendapati bahawa dia mempunyai pemikiran jenayah, dan dia membuat keputusan yang disengajakan, bertujuan, ditentukur, dikira untuk menghasilkan wang, untuk membawa masuk dadah,” kata menteri itu.

“Pakar psikiatri yang dipanggil oleh pihak pembelaan bersetuju dan mengesahkan bahawa dia tidak cacat dari segi intelek.” — AFP


PH Melaka nafi akan menghadap Agong

Pakatan Harapan (PH) Melaka menafikan kononnya akan menghadap Yang di-Pertuan Agong di Istana Negara bagi menyelesaikan kemelut politik di negeri itu.

Penafian itu dibuat susulan kenyataan bekas Ahli Dewan Undangan Negeri (ADUN) Pengkalan Batu, Datuk Norhizam Hassan Baktee yang mendakwa 15 bekas wakil rakyat terdiri daripada ADUN Bebas dan Pakatan Harapan (PH) itu sebulat suara untuk menghadap Agong hari ini.

Pengerusi PH Melaka, Adly Zahari menjelaskan semenangnya berada di Kuala Lumpur tetapi ia bertujuan berbincang dan memberi tumpuan kepada isu Pembubaran Dewan Undangan (DUN) Melaka untuk dibawa ke mahkamah.

“Memang saya di Kuala Lumpur tapi setakat ini tiada perancangan ke Istana Negara.

“Saya berada di sini untuk memberi fokus kepada perkara keabsahan Pembubaran DUN untuk diadili ke mahkamah,” katanya menurut laporan.

Kerajaan UMNO Melaka pimpinan Datuk Seri Sulaiman Md Ali, tumbang setelah empat ADUN, termasuk dua daripada UMNO, Bersatu, dan Bebas, menarik sokongan mereka, menyebabkan Speaker DUN Datuk Seri Ab Rauf Yusoh bertemu Yang di-Pertua Negeri, Tun Mohd Ali Rustam untuk membubarkan DUN.


33 kematian, kes aktif turun

Seramai 33 lagi pesakit Covid-19 meninggal dunia dalam tempoh 24 jam semalam, turun berbanding 48 kes yang dilapor pada Selasa, menjadikan keseluruhannya 30,989 kes sejak awal tahun lalu.

Daripada jumlah itu, Terengganu mencatat kes kematian tertinggi sebanyak tujuh kes menjadikan keseluruhannya seramai 662 pesakit Covid-19 meninggal dunia di negeri itu.

Menurut data laman sesawang Covidnow kendalian Kementerian Kesihatan Malaysia (KKM) yang dikemas jam 7.40 pagi tadi, sehingga semalam, Terengganu mencatat 79,307 kes positif dengan 76,475 daripadanya telah sembuh.

Negeri itu turut merekodkan 2,191 kes aktif, termasuk 1,487 pesakit yang menjalani kuarantin di rumah; 413 ditempatkan di PKRC; 269 dimasukkan ke hospital; dan 22 dirawat di unit rawatan rapi (ICU), dengan 20 daripadanya memerlukan alat bantuan pernafasan.

Sejak Februari lalu hingga semalam, seramai 751,291 atau 92.9 peratus individu dewasa di Terengganu telah lengkap divaksinasi, manakala 94.2 peratus atau 762,007 lagi menerima sekurang-kurangnya satu dos, manakala 76,209 individu lagi menerima dos penggalak.

Dalam tempoh itu juga, 90.2 peratus atau 124,537 remaja berusia 12 hingga 17 tahun di Terengganu telah lengkap divaksinasi, sementara 92.9 peratus atau 128,327 lagi menerima sekurang-kurangnya satu dos.

Tidak ada kluster aktif yang dilaporkan di negeri itu sehingga semalam.

Bagi negeri-negeri lain, Kelantan dan Selangor masing-masing merekodkan lima kematian; diikuti masing-masing empat di Perak dan Kuala Lumpur; serta masing-masing tiga di Johor dan Kedah; dan Pahang (dua kematian).

Tiada kes kematian dilaporkan di Labuan, Melaka, Negeri Sembilan, Perlis, Pulau Pinang, Putrajaya, Sabah, Sarawak

Sementara itu, jumlah kes aktif di seluruh negara turun lagi kepada 56,989 kes dengan 47,049 pesakit kini menjalani kuarantin di rumah setelah disahkan dijangkiti Covid-19.

Seramai 5,279 pesakit lagi ditempatkan di PKRC; 4,277 dimasukkan ke hospital; dan 384 pesakit dirawat di ICU dengan 213 daripadanya memerlukan alat bantuan pernafasan.

Keseluruhannya sejak awal tahun lalu hingga semalam, negara merekodkan 2,696,948 kes aktif dengan 2,615,162 pesakit telah sembuh.

Sebanyak 246 daripada 6,056 kluster yang dikesan sehingga semalam, masih aktif, termasuk tujuh yang dilaporkan di enam negeri semalam.

Enam daripada tujuh kluster Covid-19 yang dikesan itu membabitkan tempat kerja, manakala satu lagi penularan dalam komuniti.


Tolak pemimpin nak selamatkan diri sendiri satu jihad buat rakyat: Faizal Azumu

Rakyat wajib menolak mana-mana pemimpin yang hanya berjuang untuk kepentingan diri sendiri hanya semata-mata mahu menyelamatkan daripada kes mahkamah, kata Datuk Seri Ahmad Faizal Azumu.

Timbalan Presiden Bersatu itu berkata kepentingan negara adalah lebih mustahak bagi mana-mana pemimpin politik dan bukan semata-mata rakus mahu kuasa semasa bertanding pada Pilihan Raya Umum Ke-15 (PRU-15) ini.

“Apa juga yang kita lakukan sebelum pilihan raya ataupun selepas pilihan raya, semua pemimpin politik mesti meletakkan kepentingan orang ramai, kepentingan rakyat, kepentingan negara melebihi daripada kerakusan diri sendiri, nak selamatkan diri sendiri, nak kekuasaan buat diri sendiri.

“Ia mesti jauh diletakkan ataupun dicampak jauh-jauh, tak boleh ada dalam diri mana-mana pemimpin di negara kita ini. Lebih-lebih lagi kepada mereka yang tercalit dengan masalah-masalah didakwa di mahkamah,” katanya semasa wawancara dengan Astro Awani malam tadi.

Tegasnya lagi, ia menjadi satu jihad buat rakyat dalam melawan pemimpin yang hanya mementingkan diri sendiri tanpa meletak kepentingan rakyat sebagai keutamaan.

“Sekarang dah dengar pula kalau sudah tubuh kerajaan, nak tukar Peguam Negara untuk ditarik balik kes dan sebagainya. Perkara ini adalah menjadi satu jihad bagi rakyat Malaysia untuk kita tolak pemimpin-pemimpin begini daripada memimpin negara kita ini,” katanya lagi.

Bagaimanapun, Faizal berkata rakyat sudah bijak untuk menilai mana satu pemimpin yang terbaik untuk mereka pilih pada PRU-15 nanti.

“Jadi saya fikir rakyat juga telah bersedia untuk memilih mana permata, mana batu dan sebagainya,” ujarnya lagi.

Dalam pada itu, Faizal juga membangkitkan kenyataan Presiden UMNO, Datuk Seri Ahmad Zahid Hamidi semasa satu perhimpunan parti politik baru-baru ini yang memberi gambaran tujuan sebenar PRU-15 diadakan adalah bagi menyelamatkan pemimpin Barisan Nasional (BN) daripada kes mahkamah.

“Kalau kita dengar daripada Presiden UMNO sebagai contohnya di dalam satu perjumpaan baru-baru ini, dia kata ahli-ahli kena bersedia untuk menyelamatkan kepimpinan apa Barisan Nasional yang mungkin akan didakwa jika kalah dalam pilihan raya.

“Jadi saya tak pastilah kalau ahli-ahli Barisan Nasional ini nak bekerja untuk pemimpin bukan untuk kepentingan bersama,” katanya lagi.

Mengulas berhubung isu sama ada Bersatu akan cuba berunding dengan mana-mana gabungan politik lain untuk menghadapi PRU-15, Faizal berkata masa sudah terlalu suntuk dan fokus kini tertumpu untuk mengekalkan kerjasama dalam gabungan sedia ada, Perikatan Nasional (PN).

“Saya fikir Perikatan Nasional telah istiqamah untuk menghadapi pilihan raya dengan gabungan sedia ada sekarang ini dan kita tidak lagi terlalu memikirkan kerjasama lain saya fikir parti lain juga telah amat bersedia,” terangnya lagi.


Rafizi mahu kembali aktif berpolitik, pengikut setia Anwar akan terancam?

Bekas pemimpin berpengaruh PKR, Rafizi Ramli memberi isyarat mahu kembali aktif berpolitik tetapi berkemungkinan bakal berdepan tentangan pengikut setia Presidennya, Datuk Seri Anwar Ibrahim.

Untuk rekod, Rafizi sebelum ini mengumumkan persaraan daripada politik dan menumpukan kepada perniagaannya, namun selepas wujud perpecahan dalam PKR ditambah dengan kehadiran seteru baharu seperti orang kanan Anwar, Farhash Wafa Salvador Rizal Mubarak menyebabkan terdapat desakan daripada penyokongnya untuk kembali aktif berpolitik semula.

Rafizi berkata perlu membuat pertimbangan sewajarnya kerana dijangka terdapat pihak dalam PKR sendiri dan rakan parti pembangkang yang tidak akan selesa dengan cara pendekatannya berpolitik.

“Saya mahu pastikan (pembabitan saya semula dalam politik) memberi kesan ke arah pembinaan negara, dan masa serta pengorbanan yang dibuat itu berbaloi.

“Saya perlu bersikap realistik, iaitu saya sangat radikal dalam pemikiran dan kebanyakan pemimpin PKR sekarang serta sekutunya tidak akan selesa dengan pendekatan serta idea saya,” katanya dipetik laporan Malaysiakini.

Terdahulu, Rafizi mendedahkan kewujudan kartel baharu dalam PKR yang membabitkan orang kanan Anwar tersebut.

Malah, Rafizi juga menyamakan Farhash dengan bekas Timbalan Presiden PKR, Datuk Seri Azmin Ali yang didakwanya menggunakan strategi politik sama dengan membuat ugutan dan menggunakan duit untuk cepat naik.

Bagaimanapun, Rafizi berkata sekali lagi akan terpaksa mengorbankan segala-galanya wang dan masa sekiranya membuat keputusan untuk aktif berpolitik semula.

“Untuk membuat komitmen pada waktu ini bermakna saya perlu kehilangan segala-galanya sekali lagi dan mempertaruhkan segala-galanya semua ketika saya sendiri tak pasti sama ada wujud kesediaan dalam kalangan elit PKR dan sekutunya untuk hidup dengan pendekatan dan intensiti kempen saya yang dirasakan ramai golongan elit sebagai mungkin mengancam status quo mereka.

“Lebih mudah bagi ahli politik lain (untuk mempertimbangkan untuk menyertai semula politik) kerana mereka akan diberi ganjaran.

“Pertimbangan itu sedikit berbeza untuk saya,” tambah Rafizi.

Pada 2019, Rafizi mengumumkan tidak akan kembali ke arena politik kerana mahu memberi tumpuan kepada usaha mendalami ilmu pengetahuan berkaitan teknologi terkini.

Bekas Ahli Parlimen Pandan itu berkata, sudah sampai masanya mempelajari kehidupan baharu kerana proses pembelajaran itu akan menjadikan dirinya seorang insan lebih baik.

Nama Rafizi terkenal selepas mendedahkan data bank berkaitan National Feedlot Corporation (NFC) dan dihukum penjara 30 bulan tetapi dibebaskan kemudiaannya selepas kemenangan Pakatan Harapan semasa Pilihan Raya Umum Ke-14 lalu.

Farhash menjadi orang kanan baharu kepada Anwar yang juga dilantik sebagai Pengerusi PKR Perak yang dikaitkan dengan kumpulan baju hitam dalam parti tersebut.


Usul bahas isu ekonomi dan kejatuhan ringgit ditolak Dewan Rakyat

Dewan Rakyat menolak usul bagi membahaskan berhubung isu ekonomi yang dialami negara membabitkan krisis kenaikan harga barang dan kejatuhan mata wang ringgit.

Speaker Dewan Rakyat, Tan Sri Azhar Azizan Harun berkata isu yang dibangkitkan oleh Ketua Pembangkang Datuk Seri Anwar Ibrahim itu sudah dibincangkan sebanyak lapan kali di Dewan Rakyat sebelum ini, termasuk usul tergempar mengenai isu itu yang difailkan Datuk Seri Salahuddin Ayub (PH-Pulai) pada Disember tahun lalu.

Selain itu katanya, isu berkenaan juga turut disentuh dalam sesi soal jawab hari ini yang dijawab oleh Menteri di Jabatan Perdana Menteri (Ekonomi), Datuk Seri Mustapa Mohamed dengan panjang lebar.

“Saya sudah memberi lapan soalan untuk diajukan kepada menteri ekonomi yang dibincangkan selama 45 minit dan esok, akan ada lagi satu soalan.

“Selain itu, sesi ini adalah sesi bajet, di mana kita akan bincangkan bajet selama 23 hari di peringkat dasar dan jawatankuasa.

“Saya pasti, isu ini akan diperdebatkan semua Ahli Parlimen dan akan dijawab menteri berkaitan. Justeru, saya terpaksa menolak usul berkenaan,” katanya.

Terdahulu, Anwar membawa isu berhubung ekonomi negara dan nilai ringgit selepas Pengerusi Majlis Pemulihan Negara (MPN), Tan Sri Muhyiddin Yassin membangkitkan kebimbangan dengan keadaan semasa ekonomi dan nilai ringgit dihadapi negara ketika ini.

Sebelum ini, Muhyiddin menggesa kerajaan memandang serius isu kejatuhan nilai mata wang ringgit dan mencari langkah segera bagi mengelak ia menjadi lebih parah.

“Isu kejatuhan nilai ringgit juga tidak dipandang serius. Perdana Menteri tidak tampil menjelaskan langkah-langkah yang akan diambil oleh kerajaan untuk membendung kejatuhan nilai ringgit.

“Malah dikatakan ini bukan masalah besar. Kononnya, Malaysia tidak berada dalam krisis. As if everything is okay.

“Saya tahu tidak semuanya okay di luar sana,” katanya sebelum ini.

Jelas Muhyiddin, kejatuhan ringgit memberi kesan secara langsung terhadap harga barang makanan memandangkan nilai import makanan sahaja mencecah RM63 bilion dan perkara ini pastinya bukan sesuatu yang baik kepada rakyat.

“Malaysia mengimport sebahagian besar bahan makanan. Tahun lalu, nilai import bahan makanan sahaja mencecah RM63 bilion.

“Jika nilai ringgit terus merudum, harga barangan makanan akan menjadi lebih mahal.

“Is this okay? No, it is not okay,” katanya lagi.

Bagaimanapun, Muhyiddin berkata semua faktor ini tidak dipandang sebagai isu penting yang perlu ditangani dan mungkin disebabkan faktor tersebut rakyat yang berpuas hati dengan prestasi Perdana Menteri Datuk Seri Ismail Sabri Yaakob hanya 35 peratus.

“Nampaknya, Perdana Menteri tidak memandang semua isu ini sebagai sesuatu yang penting.

“Mungkin kerana itulah hanya 35 peratus rakyat berpuas hati dengan prestasi Perdana Menteri pada masa ini. Aspek pengurusan ekonomi negara mencatatkan prestasi terburuk dengan hanya 18 peratus berpuas hati,” katanya.


Shahidan bidas calon gantinya di Arau sebagai ‘mesin padi’

Penyandang kerusi Parlimen Arau, Datuk Seri Shahidan Kassim membidas calon Pilihan Raya Umum Ke-15 (PRU-15) yang dipilih untuk menggantikannya sebagai calon ‘mesin padi’.

Ketua Bahagian UMNO Arau itu yang namanya disingkirkan dalam pengumuman Pengerusi Barisan Nasional (BN), Datuk Seri Ahmad Zahid Hamidi semalam bukan calon yang boleh menang, malah tidak pernah menjejak kaki ke kawasan tersebut.

“Kalau calon itu daripada kriteria calon boleh menang saya tiada masalah, bukannya calon mesin padi dan tidak pernah jejak kaki ke bahagian ini,” katanya dipetik laporan BH.

Untuk rekod, Naib Ketua UMNO Bahagian Arau, Datuk Rozabil Abd Rahman semalam diumumkan Zahid sebagai pengganti Shahidan.

Langkah Zahid tersebut mengakibatkan hampir semua pusat daerah mengundi (PDM) di Arau ditutup dan jentera parti lumpuh.

Shahidan juga menempelak dan menggesa Zahid supaya melepaskan jawatannya dan digantikan dengan Naib Presiden UMNO, Datuk Seri Ismail Sabri Yaakob bagi menerajui parti utama orang Melayu itu selepas ini.

“Pandangan saya senang, BN akan kembali pulih kalau Zahid berhenti dan tak bertanding.

“Malah, saya lebih senang memilih calon pengganti yang ada memegang jawatan dalam peringkat bahagian Arau, ini langsung tiada jawatan dalam bahagian,” katanya.

Shahidan turut mendedahkan bahawa calon penggantinya itu pernah menghubunginya bagi memaklumkannya untuk bertanding di Parlimen Arau namun ia tidak mendapat restu di peringkat bahagian.


Nurul Izzah hasrat kekal bertanding kerusi Permatang Pauh

Naib Presiden PKR Nurul Izzah Anwar menyuarakan hasrat mahu kekal bertanding di Parlimen Permatang Pauh pada Pilihan Raya Umum Ke-15 (PRU-15) akan datang.

Untuk rekod, Nurul Izzah sebelum ini bertanding di Lembah Pantai sebelum membuat penampilan di Permatang Pauh pada PRU-14 lalu dan berjaya memenangi kerusi yang sebelum ini disandang bapanya Datuk Seri Anwar Ibrahim dan ibunya, Datuk Seri Dr Wan Azizah Wan Ismail.

“Saya bukan pemutus kata walaupun hati ini memang teringin (kekal bertanding kerusi Permatang Pauh).

“Sebagai seorang askar dalam parti, saya berharap tidak akan digugurkan daripada menjadi calon dan diberikan kerusi sebagaimana yang dipohonkan hati iaitu Permatang Pauh,” katanya dalam satu sidang media sebelum merasmikan sesi dialog bersama Majlis Pengurusan Komuniti Kampung (MPKK) di sini hari ini.

Nurul Izzah yang juga Pengerusi Majlis Pimpinan Negeri (MPN) Perlis, Kedah dan Pulau Pinang itu berkata pimpinan Pakatan Harapan telah menetapkan 20 Sept untuk membincangkan soal persediaan PRU-15 seperti pembahagian kerusi dan calon, yang diharapkan boleh selesai sebelum Oktober.


Kit Siang bertanding pemilihan DAP pada usia 80 tahun

Walaupun sudah berusia 80 tahun, Lim Kit Siang tekad untuk bertanding lagi dalam pemilihan Jawatankuasa Tertinggi Pusat (CEC) DAP yang diadakan pada bulan Jun tahun ini.

Veteran DAP itu membuat pengumuman tersebut semalam dihadapan penyokongnya yang menaruh harapan beliau akan dapat memenangi jawatan dalam parti itu.

“Saya tidak menyasarkan apa-apa kedudukan penting dan saya bersedia untuk dikalahkan dalam pemilihan parti yang saya telah dedikasikan 55 tahun hidup saya untuk mengejar Impian Malaysia,” katanya.

Ahli Parlimen Iskandar Puteri menjawat jawatan sebagai Setiausaha Agung DAP dari tahun 1969 hingga 1999 dan selepas pilihan raya umum 1999, beliau menjadi Pengerusi DAP yang kedua.

Bagaimanapun beliau menolak pelantikan selepas Pilihan Raya Umum 2004.


Sukan SEA: Tze Liang hadiahkan emas ketiga negara

Skuad terjun kebangsaan meneruskan momentum cemerlang di Sukan SEA ke-31 apabila atlet negara Ooi Tze Liang membutirkan pingat emas ketiga Malaysia selepas mengungguli saingan final acara 1 meter (m) papan anjal lelaki di Pusat Akuatik My Dinh di Hanoi, hari ini.

Tze Liang menampilkan persembahan terpuji dengan mengumpul 377.70 mata dalam keseluruhan enam terjunan untuk menewaskan enam penerjun lain, lapor Bernama.

Pingat perak acara itu dimenangi atlet Singapura Avvir Tham Pac Lun yang mengutip 286.40 mata sementara seorang lagi wakil negara Betrand Rhodict Anak Lises berjaya membawa pulang pingat sulungnya di pentas Sukan SEA selepas meraih gangsa apabila mengutip 284.90 mata.

Terdahulu, berdasarkan keputusan tidak rasmi Betrand Rhodict menduduki tempat keempat di belakang penerjun Thailand Chawanwat Juntaphadawon.

Sementara itu, ini merupakan emas kedua peribadi Tze Liang dan ke-12 sepanjang beraksi di pentas temasya sukan dwitahunan itu selepas turut menjuarai acara 3m papan anjal seirama lelaki bersama gandingan Chew Yi Wei, semalam.


Rumah AS$10j: SPRM sahkan siasat Rohana lepas Leissner dedah

Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki mengesahkan agensi itu sedang menyiasat bekas Ketua Pegawai Eksekutif (CEO) Astro Malaysia Holdings Bhd, Datuk Rohana Rozhan.

Siasatan itu dilakukan berhubung dakwaan pembelian sebuah rumah di London bernilai AS$10 juta yang didakwa menggunakan wang 1Malaysia Development Berhad (1MDB).

Rohana dilaporkan tiba di Ibu Pejabat SPRM pada jam 9 pagi semalam dan memberi keterangan selama lebih lapan jam kepada pegawai penyiasat berhubung kes itu.

Memetik BH Azam mengesahkan siasatan dijalankan terhadap Rohana.

Sumber berkata, perkembangan siasatan berhubung kes berkenaan akan dimaklumkan dari semasa ke semasa dan Rohana akan dipanggil kembali sekiranya dia perlu berbuat demikian.

“Dia dipanggil bagi membolehkan siasatan dibuat mengikut Seksyen 4(1) Akta Pencegahan Pengubahan Wang Haram dan Pembiayaan Keganasan (AMLA) 2001.

“Siasatan terhadapnya selesai pada jam 6 petang pada hari sama (semalam),” katanya sumber itu.

Kelmarin, Leissner mengakui telah menggunakan wang yang diterima daripada 1MDB untuk membeli rumah bernilai AS$10 juta (RM41.8 juta) di London untuk kekasihnya dari Malaysia ketika itu, Rohana, lapor Bloomberg.

Leissner, memberitahu pendakwa raya AS, Drew Rolle bahawa Rohana telah mengancam untuk mendedahkan penglibatannya dengan 1MDB.

“Cik Rozhan sangat kecewa kerana saya memutuskan hubungan kami untuk bersama bakal isteri saya, dengan Kimora.

“Jika saya tidak membelikan dia rumah, dia akan memberitahu pihak berkuasa tentang penglibatan saya dalam skandal 1MDB. Dia mengancam untuk mendedahkan saya.

“Pada masa itu, 2013, saya sangat takut akan perkara itu,” Leissner dipetik sebagai berkata ketika disoal sama ada dia telah memberi Rozana sebarang wang daripada dana pelaburan Malaysia.


Penyokong Najib terbatuk-batuk dalam kamar diarah keluar, bimbang bawa Covid-19

Hakim Mahkamah Rayuan, Datuk Abdul Karim Abdul Jalil mengarahkan beberapa individu dipercayai penyokong Datuk Seri Najib Razak keluar dari kamar mahkamah dibimbangi membawa wabak penyakit kerana terbatuk-batuk sebelum prosiding perbicaraan hari ini bermula.

Abdul Karim berkata individu yang tidak mempunyai kaitan dalam prosiding perbicaraan kes rayuan bekas Perdana Menteri itu yang didapatinya terbatuk-batuk perlu keluar kerana ia mungkin membahayakan orang lain, malah perbicaraan sebelum ini juga ditangguh kerana salah seorang peguam Najib dijangkiti Covid-19.

“Saya tengok sebelum ada juga yang terbatuk-batuk ketika prosiding, mungkin juga demam. Yang mempunyai simptom sedemikian tolonglah keluar, jangan bahayakan diri dan orang lain. Kita kena tegas dalam tangani situasi ketika ini,” katanya dipetik portal MalaysiaGazette.

Prosiding hari ini sepatutnya dijalankan pada 6 Mei lalu namun terpaksa ditangguh selepas seorang peguam Najib dikuarantin kerana menjadi kontak rapat pesakit Covid-19.

Sementara itu, Timbalan Pendakwa Raya, Datuk V Sithambaram memohon pasukan pembelaan rayuan yang mewakili Najib berhubung penyelewengan RM42 juta dana SRC International Sdn. Bhd. (SRC) supaya menghabiskan hujah mereka pada hari ini.

Beliau menegur pasukan pembelaan Najib yang membuat hujahan berjela-jela dan memberikan fakta-fakta baharu seperti baharu hendak memulakan hujah pada hari pertama prosiding.

“Ketika hujahan diberikan kepada kita hari ini, ianya seperti hari pertama prosiding, semuanya berulang dan begitu panjang berjela-jela. Ada speaking notes lagi.

“Kita mohon supaya hujah pembelaan dihabiskan dan tidak ada tempoh masa diminta lagi. Kita mohon supaya terus kepada perkara utama dan tidak terpesong. Nota yang ditulis juga panjang lebar dan asyik berulang,” katanya ketika memulakan prosiding di hadapan tiga panel hakim itu.

Peguam bela, Harvinderjit Singh kemudian bangkit dan memaklumkan kepada mahkamah bahawa beliau akan selesai berhujah dalam tempoh dua hingga tiga jam, sekurang-kurangnya sebelum waktu rehat tengah hari.

Prosiding bersambung di hadapan Abdul Karim dan dua lagi panel hakim iaitu Hakim Datuk Has Zanah Mehat dan Datuk Vazeer Alam Mydin Meera.

Ahli Parlimen Pekan itu sebelum ini dijatuhi hukuman penjara 12 tahun dan denda RM210 juta setelah didapati bersalah atas tujuh tuduhan pecah amanah, pengubahan wang haram dan salahguna kedudukan, melibatkan RM42 juta dana SRC oleh Mahkamah Tinggi Kuala Lumpur.


Aidilfitri: Warga Jakarta mula mudik, kesesakan 10 kilometer

Puluhan juta umat Islam Indonesia mula pulang ke kampung halaman mereka untuk menyambut Aidilfitri awal Mei ini, dengan kesesakan lalu lintas sehingga 10 kilometer sudah mula terbentuk di beberapa laluan keluar dari ibu kota Jakarta.

Keputusan membenarkan perjalanan beramai-ramai pulang, yang dikenali secara tempatan sebagai “mudik”, dibuat selepas pihak berkuasa melarang tradisi itu dalam dua tahun lalu bagi membendung penularan Covid-19 di negara Asia Tenggara yang mempunyai 270 juta orang itu.

Rakaman dron minggu ini menunjukkan barisan panjang kereta merangkak di kedua-dua belah plaza tol di salah satu lebuh raya utama di luar Jakarta.

Penumpang juga mula berpusu-pusu di stesen kereta api dan bas untuk melengkapkan perjalanan pulang ke rumah.

Wahyuni, 24, yang sedang menunggu di stesen kereta api Pasar Senen di Jakarta untuk menuju ke kampung halamannya di Lampung di pulau Sumatera.

Awal bulan ini, Presiden Joko Widodo berkata di Twitter, data menunjukkan sekurang-kurangnya 79 juta rakyat Indonesia berhasrat pulang ke kampung untuk menyambut Aidilfitri tahun ini.

Sejak dua tahun lalu, negara majoriti Islam terbesar di dunia telah bergelut dengan salah satu kadar jangkitan Covid-19 tertinggi di Asia, tetapi dalam beberapa bulan kebelakangan ini ia telah melonggarkan sekatan dan protokol kesihatan selepas kes mula turun mendadak.

Sesetengah pengembara tempatan, bagaimanapun, tetap berhati-hati tentang risiko daripada Covid-19, walaupun menunjukkan tahap vaksinasi yang lebih tinggi dan beban kes yang lebih rendah. – Reuters


Usul SOSMA ditolak sebelum ini dibentang semula di Dewan Rakyat

Usul untuk melanjutkan tempoh kuat kuasa Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA) dibentang semula Kementerian Dalam Negeri (KDN) di Dewan Rakyat hari ini.

Usul tersebut dibentang oleh Menteri Dalam Negeri, Datuk Seri Hamzah Zainudin selepas ia sebelum ini ditolak pada Mac lalu di Dewan Rakyat kerana gagal mendapat sokongan majoriti di Dewan Rakyat.

Dalam pembentangan kali ini, Hamzah mengusulkan ia dilanjutkan lima tahun lagi mulai 31 Julai ini, bagi membolehkan pihak berkuasa terus menggunakan peruntukan kuasa khas mengikut subseksyen berkenaan.

Langkah itu akan membolehkan polis melanjutkan tempoh penahanan individu yang ditangkap dan ditahan mengikut SOSMA sehingga 28 hari.

Ketika membentangkan usul itu, Hamzah menegaskan Subseksyen 4(5) SOSMA perlu dilanjutkan bagi memberi tempoh mencukupi untuk polis melengkapkan siasatan, dalam usaha menangani ancaman terhadap kedaulatan negara, keselamatan dan ketenteraman awam.

Tegasnya, siasatan membabitkan kesalahan keselamatan, khususnya jenayah keganasan dan jenayah terancang, adalah rumit dan kompleks serta memerlukan masa untuk dilengkapkan.

Katanya, lanjutan masa itu diperlukan polis bagi mendapatkan keterangan daripada individu ditahan ketika pengumpulan bukti bagi tujuan pendakwaan, termasuk pengesanan rakan subahat yang masih bebas.

“Sepanjang dua kali sesi perbahasan berkaitan SOSMA tahun ini, banyak isu hak individu dibangkitkan.

“SOSMA tetap menyediakan peruntukan yang menghormati hak individu seperti di seksyen 5, yang membenarkan orang ditahan berunding dengan pengamal undang-undang pilihannya dan peluang jaminan jika memenuhi kriteria seperti dinyatakan dalam seksyen 13 SOSMA 2012

“Selain itu, subseksyen 4(3) jelas menyatakan tiada seorang pun boleh ditangkap dan ditahan di bawah seksyen ini semata-mata atas kepercayaan politik atau aktiviti politiknya.

“Namun ini tidak bermakna ahli politik kebal daripada siasatan di bawah SOSMA. Jika Ahli Yang Berhormat, termasuk diri saya sendiri atau sesiapa sahaja melakukan kesalahan keselamatan, maka tindakan tetap boleh diambil di bawah SOSMA,” katanya di Dewan Rakyat, hari ini.

Pada masa sama, beliau menjelaskan walaupun SOSMA memperuntukkan 28 hari untuk siasatan, realitinya polis hanya mempunyai tempoh 21 hari.

Katanya, polis perlu menyerahkan Kertas Siasatan yang lengkap kepada Jabatan Peguam Negara untuk arahan lanjut ketika tujuh hari sebelum tamat tempoh 28 hari berkenaan.

“Tempoh 28 hari ini sangat penting kerana polis memerlukan masa terutamanya bagi meyakinkan saksi untuk memberikan pernyataan kerana ia membabitkan keselamatan saksi dan ahli keluarga,” katanya.

Hamzah turut menegaskan tidak wajar untuk membandingkan SOSMA dengan Akta Kesalahan Keselamatan (ISA) 1960, kerana banyak perbezaan yang digubal untuk membuktikan SOSMA memberi peluang dan hak yang cukup untuk orang tahanan dari sudut undang-undang.

“Jika kita ingin berhujah mengenai konsep keadilan, akta ini juga memberikan keadilan buat orang yang ditahan, seperti peluang berjumpa peguam dan kes kesalahan keselamatan ini juga dibicarakan di Mahkamah Tinggi.

“Perlu diingat, keadilan perlu dilihat dalam konteks yang lebih luas dan keselamatan negara serta rakyat secara keseluruhan adalah sesuatu yang perlu diberi keutamaan,” katanya.


Tuntutan palsu PenjanaKerjaya, Saravanan tak nafi ada ahli MIC terlibat

Menteri Sumber Manusia Datuk Seri M. Saravanan hari ini tidak menafikan ada individu dalam kalangan anggota MIC terlibat dalam tuntutan palsu berkaitan Progam Insentif Pengambilan Pekerja (PenjanaKerjaya).

Beliau yang juga Timbalan Presiden MIC berkata bagaimanapun penglibatan individu dalam tuntutan palsu itu tidak mempunyai kaitan dengan parti MIC, lapor Bernama.

“Saya setakat ini tidak ada sebarang maklumat (mengenainya) tapi saya tidak boleh nafikanlah penglibatan individu, tapi itu tidak ada kaitan dengan MIC,” katanya kepada pemberita di sini hari ini.

Beliau ditemui pada Majlis Menandatangani Memorandum Persefahaman (MoU) antara Pertubuhan Keselamatan Sosial (Perkeso) dan Flex Penang berhubung usaha memperkasa penempatan pekerjaan kepada golongan Orang Kurang Upaya (OKU), di kilang Flex Plan 5, di sini hari ini.

Saravanan berkata demikian sebagai mengulas dakwaan beberapa pihak yang didengarinya, mengenai beberapa anggota parti politik itu ditahan Suruhanjaya Pencegahan Rasuah Malaysia (SPRM) kerana terlibat tuntutan palsu berkaitan PenjanaKerjaya.

SPRM sebelum ini dilaporkan menahan reman 40 individu bagi membantu siasatan isu tuntutan palsu dan penyelewengan dana insentif PenjanaKerjaya di beberapa negeri menerusi Op Hire beberapa hari lepas.


Tak betul persepsi PAS guna lambang PN bertujuan lawan UMNO: Idris

Walaupun PAS menggunakan lambang Perikatan Nasional (PN), ia tidak bermakna mereka akan melawan UMNO pada Pilihan Raya Negeri (PRN) Melaka nanti, kata Naib Presidennya, Senator Idris Ahmad.

Idris berkata keputusan menggunakan lambang PN itu tidak akan menjejaskan hubungan parti itu dengan UMNO menerusi Muafakat Nasional (MN).

Beliau berkata, PAS masih mengutamakan perpaduan ummah menerusi kerjasamanya dengan UMNO dan BERSATU, malah terus memegang konsep menghadapi musuh yang sama iaitu Pakatan Harapan (PH) pada PRN Melaka nanti.

“Soal gosip liar yang mengatakan PAS seolah-olah cuba menentang UMNO pada PRN Melaka itu adalah satu persepsi yang tidak betul,” katanya dipetik laporan BH.

Beliau terdahulu menyampaikan sumbangan bantuan Musa’adah Banjir kepada 127 penerima di Dewan Sungai Kerang.

Turut hadir, Ahli Dewan Undangan Negeri (ADUN) Trong, Jamilah Zakaria.

Sementara itu, ditanya jawatannya sebagai Naib Presiden PAS pada Muktamar PAS Sabtu ini, beliau menyerahkan sepenuhnya kepada kebijaksanaan ahli parti membuat pemilihan sama ada mengekalkan dirinya atau memilih calon lain.

“Saya tidak pernah melobi bagi mendapat sebarang jawatan yang ada dalam parti termasuk pada pemilihan jawatan Naib Presiden PAS yang berlangsung minggu ini.

“Dalam PAS, sesiapa yang dipilih dan dilantik memegang sesuatu jawatan, itu menandakan akan menggandakan bebanan bakal digalas di bahunya.

“PAS berbeza daripada parti lain, sebarang jawatan dilantik bukan untuk meraih kesenangan, sebaliknya ini bermakna kita menggalas tugas dan amanah dipertanggungjawabkan”, katanya.


Keputusan kes cerai pelakon filem Anwar dan Diana diketahui Khamis ini

Mahkamah dijangka membuat keputusan melibatkan kes permohonan cerai antara selebriti Diana Danielle, 32, dengan Farid Kamil, 42, pada Khamis ini.

Pelakon filem Anwar The Untold Story itu berdepan kemelut rumah tangga selepas isterinya Diana membuat permohonan cerai sebelum ini.

Peguam mewakili Diana, Datuk Akberdin Abdul Kader, kedua-dua pihak telah berbincang secara baik dan mencapai kata sepakat berhubung kes tuntutan hadanah interim, nusyuz dan perceraian dengan keputusan dijangka diketahui pada hari tersebut.

“Keputusan bagi permohonan kes hadanah interim inter-parte (hak penjagaan anak sementara) telah dicapai namun hanya akan diketahui Khamis ini.

“Kedua-dua pihak juga telah berbincang berkenaan tuntutan cerai yang juga bakal diketahui pada lusa.

“Satu perjanjian penyelesaian sudah disediakan dan kedua-dua pihak telah memasukkan semua terma untuk selesaikan kes ini secara menyeluruh,” katanya dipetik laporan Utusan Malaysia.

Prosiding melibatkan kedua-dua selebriti itu bersambung di Mahkamah Tinggi Syariah Shah Alam hari ini.

Akberdin dan Diana hadir bagi mendengar sebutan kes tuntutan hadanah interim yang berlangsung di mahkamah itu pagi tadi.

Farid bagaimanapun tidak menghadirkan diri atas faktor kesihatan.

Kemelut rumah tangga pasangan selebriti tersebut tercetus selepas Diana memfailkan permohonan cerai pada 10 Mac lalu.

Dalam pada itu, Akberdin memaklumkan kedua-dua pihak perlu hadir semula ke mahkamah pada 21 Ogos depan untuk merekodkan terma-terma persetujuan yang dicapai kedua-dua pihak.

Sementara itu, peguam syarie mewakili Farid, Fakhrul Azman Abu Hassan mengesahkan hak penjagaan interim kedua-dua anak pasangan itu, Muhammad, 10, dan Nur Aurora, 8, masih dimiliki Diana.

“Insya-Allah kami cuba selesaikan semua tuntutan sekali gus supaya tidak perlu melakukannya berulang kali.

“Kedua-dua pihak telah capai kata sepakat berhubung isu penjagaan anak cuma kandungannya tidak boleh dikongsi selagi keputusan akhir belum ditetapkan.

“Buat masa ini, perintah hadanah interim yang ditetapkan mahkamah sebelum ini masih diteruskan iaitu berpihak kepada Diana,” jelasnya.


Bekas Timbalan Presiden MIC, S. Subramaniam meninggal dunia

Bekas timbalan presiden MIC Tan Sri S. Subramaniam meninggal dunia di rumahnya di Petaling Jaya, Selangor malam ini pada usia 78 tahun.

Ahli Majlis Tertinggi MIC L. Sivasubramaniam yang mengesahkan perkara itu berkata mendiang yang diserang strok pada 2011 dan terlantar sejak itu meninggal dunia dalam tidur, kira-kira 8 malam tadi, lapor Bernama.

“Hampir 11 tahun beliau lumpuh dan terlantar, beliau meninggal di rumahnya. Upacara pengebumian pada Khamis (7 Julai),” katanya ketika dihubungi Bernama.

Mendiang Subramaniam meninggalkan isteri Puan Sri Tina Subramaniam, 70, dua anak lelaki dan seorang anak perempuan.

Subramaniam pernah berkhidmat sebagai Ahli Parlimen Damansara dan Segamat antara tahun 1974 hingga 2004.

Subramaniam juga pernah memegang jawatan timbalan menteri di Jabatan Perdana Menteri, Kementerian Kerajaan Tempatan dan Wilayah Persekutuan, Kementerian Perumahan dan Kerajaan Tempatan, Kementerian Pertanian serta Kementerian Perdagangan Dalam Negeri dan Hal Ehwal Pengguna.

Dalam arena politik, Subramaniam mula menjadi ahli MIC pada tahun 1962 dan pernah menyandang jawatan sebagai setiausaha agung, naib presiden dan timbalan presiden.

Sementara itu, Setiausaha Agung MIC R.T Rajasekaran berkata MIC melahirkan rasa simpati dan mengucapkan takziah kepada keluarga mendiang.

“Parti kami bersimpati kepada keluarga (mendiang) dan tentulah kita perlu mengingati perkhidmatan Tan Sri Subramaniam kepada negara dan juga parti,” katanya.


Fenomena cuaca panas di Indonesia dijangka berterusan hingga Nov

Rakyat Indonesia dijangka berdepan fenomena cuaca panas sehingga November depan, menurut ramalan kaji cuaca agensi.

Jabatan Meteorologi, Klimatologi dan Geofizik (BMKG) mengeluarkan ramalan fenomena cuaca panas tersebut susulan catatan suhu di beberapa wilayah mengalami cuaca panas sehingga mencecah 36.1 darjah celsius, antaranya di Jabodetabek.

Keadaan itu diramalkan akan berlanjutan selama empat bulan lagi.

BMKG juga mendedahkan fenomena yang berlaku disebabkan oleh musim peralihan dari musim hujan ke kemarau.

Jelas agensi itu, suhu tertinggi yang direkodkan adalah 36.1 darjah Celsius dan diramalkan lebih tinggi pada masa hadapan.

“Sehingga hujung musim kemarau November ini, suhu mungkin melebihi 36 darjah celsius.

“Namun, ia tidak akan mencapai lebih 40 darjah Celsius seperti mana tersebar di media sosial,” kata Ketua Jabatan Meteorologi Awam, Fahry Rajab kepada CNN Indonesia.

Sementara itu, musim peralihan turut berlaku di sebahagian besar kawasan di Indonesia khususnya wilayah Jawa-Bali-Nusa Tenggara dan wilayah yang terletak di selatan garisan Khatulistiwa pada tempoh April-Mei.

Bagaimanapun, kawasan lain masih mengalami musim hujan.


Jokowi rombak Kabinet Indonesia

Presiden Indonesia Joko Widodo atau Jokowi, merombak Kabinetnya pada Rabu (15 Jun) untuk kali ketiga dalam penggal kedua beliau memegang tampuk pemerintahan.

Dalam rombakan itu beliau melantik dua menteri baru. Zulkifli Hasan kini menjadi Menteri Perdagangan manakala Hadi Tjahjanto dilantik sebagai Menteri Hal Ehwal Perancangan Tanah dan Ruang.

Hasan ialah ketua Partai Amanat Nasional (PAN). Beliau sebelum ini adalah Menteri Perhutanan dari 2009 hingga 2014 di bawah pentadbiran bekas Presiden Susilo Bambang Yudhoyono.

Tjahjanto berkhidmat sebagai Panglima Tentera Nasional Indonesia dari Disember 2017 hingga November 2021. Kementerian Hal Ehwal Hal Ehwal Perancangan Tanah dan Ruang, yang menyelia reformasi tanah, adalah berasingan daripada Kementerian Pertanian.

Jokowi turut melantik tiga timbalan menteri baharu. Mereka termasuk John Wempi Wetipo sebagai Timbalan Menteri Dalam Negeri; Afriansyah Noor sebagai Timbalan Menteri Tenaga Kerja; dan Raja Juli Antoni sebagai Timbalan Menteri Hal Ehwal Perancangan Tanah dan Ruang.

Mengulas mengenai rombakan itu, Jokowi berkata menteri-menteri baharu telah dilantik berdasarkan kemampuan mereka.

“Kami melihat rekod prestasi mereka, dan juga terutamanya kemahiran pengurusan kerana mereka bukan sahaja perlu bekerja pada isu makro tetapi juga mikro,” katanya. – Agensi


Pemuda UMNO tak paksa DAP minta maaf, kerjasama dengan PH masih kukuh: Akmal

Pemuda UMNO tidak boleh memaksa DAP meminta maaf dan terpulang kepada mereka sama ada mahu meminta maaf atau tidak, kata Dr Akmal Saleh.

Ketua Pemuda UMNO itu berkata gesaan DAP minta maaf datang daripada akar umbi dan hanya menyampaikan sahaja luahan ahli-ahli dibawah kepada pemimpin atasan.

“Kita tidak boleh paksa orang minta maaf. Saya hanya menyatakan hasrat umbi kerana cara terbaik DAP minta maaf untuk merendahkan suhu dan keresahan adalah minta maaf. Jika Gabungan Parti Sarawak (GPS) boleh, mengapa tidak dengan UMNO,” katanya dipetik laporan Utusan Malaysia hari ini semasa sidang media.

Bagaimanapun, Akmal berkata gesaan itu tidak akan menjejaskan kerjasama Pemuda UMNO dengan Pemuda Pakatan Harapan (PH) dalam menghadapi Pilihan Raya Negeri (PRN) nanti.

“Namun (desakan maaf) ini tidak bermakna hubungan Pemuda PH terjejas malah adalah sangat baik khususnya selepas Konvensyen Parti Kerajaan Perpaduan. Saya baru sahaja mesej dengan Ketua Pemuda DAP, Dr Kelvin Yii untuk berbincang gerak kerja hadapi PRN.

“Cuma kita Pemuda bawa suara akar umbi. Kita tidak boleh sembunyikan isu, jadi Pemuda kena berani barulah boleh beri kepercayaan,” katanya lagi.

Sementara itu, beliau memperakui keluhan UMNO Wilayah Persekutuan dan Johor yang tidak berpuas hati sekiranya parti itu sekadar ‘penyeri’ dan ‘pelengkap’ kerajaan campuran.

Akmal menjelaskan meskipun UMNO kena sedar bahawa ia hari ini tidak mempunyai bilangan kerusi secukupnya untuk menjadi dominan dalam kerajaan, hala tujunya mesti bukan hanya nak menjadi parti yang sekadar “mencukupkan jumlah” kerusi kerajaan sahaja.

“Itulah sebenarnya keresahan di peringkat bawah (akar umbi), dan hari ini rata-rata di peringkat bawah sudah tahu apakah hala tuju yang kita nak,” katanya.

“UMNO tidak sama sekali mampu untuk menjadi ‘hanya nak mencukupkan kerusi sahaja’. UMNO mesti kembali dominan – ini yang kita mahukan, dan nak kembali dominan UMNO mesti mendapat balik kepercayaan rakyat.

“UMNO mesti buktikan dan tunjukan bahawa parti ini sudah berubah seperti apa yang rakyat mahukan,” ujarnya lagi.

Akmal ketika menyampaikan ucapan dasar ketua sayap itu kelmarin menggesa DAP memohon maaf kepada ahli UMNO atas tohmahan yang mereka sampaikan kepada parti itu sebelum ini.

Setiausaha Agung DAP, Anthony Loke dalam kenyataan balas sebaliknya meminta Pemuda UMNO berhenti mengungkit kisah lalu dan fokus untuk memperkukuh kerajaan campuran.


SPRM digesa segera dakwa menteri sumber manusia

Suruhanjaya Pencegahan Rasuah Malaysia (SPRM) digesa mendedahkan hasil siasatan skandal rasuah terhadap Menteri Sumber Manusia, V Sivakumar dan lima bekas pegawainya.

Ahli Jawatankuasa Sayap Bersekutu Bersatu, K Vasantha berkata sekiranya SPRM mempunyai bukti kukuh pendakwaan perlu disegerakan.

“Saya yakin SPRM telah melengkapkan siasatan dan boleh meneruskan proses undang-undang seterusnya tanpa mengambil masa yang lama.

“Sudah hampir 90 hari siasatan tetapi kita belum tahu apa hasil,” katanya, lapor Sinar Harian.

Menurutnya, kelewatan pendakwaan Sivakumar di mahkamah akan menimbulkan ketidakyakinan rakyat terhadap SPRM.

“Kita nampak kalau kes Jana Wibawa laju sahaja membuat pendakwaan tetapi mengapa Tan Sri Azam Baki tidak membuat pendakwaan ke atas kes Sivakumar ini,” katanya.

Menurutnya, rakyat kini memerhati integriti dan komitmen SPRM dalam membasmi rasuah tanpa dipengaruhi oleh mana-mana pihak yang ada dalam kerajaan Madani ataupun pengaruh luar.

Tambahnya, penglibatan terus Perdana Menteri, Datuk Seri Anwar Ibrahim dalam memberi pandangan berhubung Jana Wibawa melibatkan pembangkang adalah terlalu lantang.

“Sebaliknya kes rasuah melibatkan prokerajaan khususnya ahli kabinet memberi gambaran pendakwaan terpilih,” katanya.

Sebelum ini SPRM menahan dua pegawai kanan Sivakumar susulan siasatan suruhanjaya itu membabitkan isu rasuah dalam sebuah agensi pengambilan pekerja asing pada April lalu.

Susulan penahanan pegawainya ketika itu, Sivakumar dilaporkan menggantung tugas tiga pegawai kanannya termasuk seorang setiausaha sulit dan seorang pegawai tugas-tugas khas (PTTK) yang ditahan SPRM.

PTTK itu dipercayai bertindak sebagai runner bagi mengutip rasuah daripada ejen-ejen tertentu untuk diberikan kuota pengambilan pekerja asing.

Beberapa hari kemudian, media melaporkan SPRM menggeledah pejabat dan kediaman Sivakumar.

Sepanjang proses siasatan, Sivakumar yang juga Ahli Parlimen Batu Gajah hadir dua kali ke SPRM bagi memberi keterangan.


Apa di sebalik isu Menara KL?

1. Isu Penjualan Menara Kuala Lumpur semakin menarik dan panas dengan pelbagai pihak mengemukakan pandangan dan komen. Bekas Menteri Komunikasi dan Multimedia (KKMM), Tan Sri Annuar Musa telah memberikan penjelasan yang terperinci.

2. Perkara yang amat jelas, Menara KL masih lagi milik Kerajaan Malaysia.

Menara KL tidak dijual secara senyap-senyap seperti tuduhan beberapa cyber trooper.

Yang menjadi persoalan ialah “Konsesi Operasi dan Maintenance” KL Tower kepada pihak ke 3, iaitu Syarikat Hydroshoppe Sdn. Bhd.

3. Beberapa perkara telah diutarakan oleh dua orang pemilik akaun Facebook dan cyber trooper media sosial yang telah menuduh perkara-perkara seperti berikut:

(i) Tuduhan Pertama bahawa KL Tower telah dijual kepada pihak ke 3.

(ii) Tuduhan Kedua, bahawa Anak Syarikat Telekom Malaysia (TM) untung RM20 juta setahun mengendalikan operasi menjaga Menara KL.

(iii) Tuduhan Ketiga, kononnya Konsesi mengurus KL Tower diberi kepada satu syarikat yang hampir muflis.

(iv) Tuduhan Keempat bahawa ada tangan ghaib campur tangan dalam pemberian konsesi Menara KL kepada Hydroshoppe Sdn. Bhd. dan pemberian konsesi tersebut tidak mengikut peraturan-peraturan yang ditetapkan oleh kerajaan.

(v) Tuduhan Kelima bahawa pengarah wanita syarikat Hydroshoppe adalah kenalan rapat Annuar Musa.

4. Kelima-lima tuduhan ini adalah palsu, fitnah dan berniat jahat.

Saya dimaklumkan, Annuar Musa akan mengambil tindakan undang-undang terhadap dua penulis Facebook ini dan lain-lain pihak yang telah menfitnah beliau.

5. Adalah amat jelas, bagi menjawab tuduhan-tuduhan tersebut, sebenarnya perkara-perkara berikut perlu diambil kira iaitu:

(i) Konsesi mengendalikan dan menguruskan Menara KL, telah diberikan sebanyak dua kali kepada anak syarikat TM dan konsesi terakhir berakhir pada penghujung tahun 2019.

(ii) TM mengambil keputusan tidak mahu lagi menyambung perjanjian konsesi tersebut.

(iii) Sebenarnya anak syarikat TM yang mengendalikan Menara KL rugi teruk pada tahun perniagaan 2020, 2021 dan 2022, akibat berhadapan dengan krisis pandemik Covid-19.

(iv) TM berpendapat bahawa Menara KL tidak lagi berfungsi sebagai Menara Telekomunikasi yang utama sebaliknya merupakan tempat pelancongan yang strategik. Anak Syarikat TM memerlukan bajet berjumlah diantara 10 hingga 20 juta ringgit untuk memulakan semula operasi Menara KL secara optimum, pasca pandemik Covid-19.

(v) Tuduhan kononnya ada tangan ghaib dan pemberian konsesi tidak mengikut prosedur dan peraturan adalah tidak benar. Prosedur dan peraturan yang ketat telah dilakukan oleh KKMM serta UKAS (Unit Kerjasama Awam Swasta, Jabatan Perdana Menteri).

UKAS adalah agensi kerajaan dibawah Datuk Seri Mustapa Mohamad (Menteri Ekonomi), pada ketika itu.

UKAS telah membawa kertas kelulusan untuk Konsesi Mengurus dan Menyelenggara Menara KL oleh syarikat Hydroshoppe Sdn. Bhd. (pembida yang berjaya) kepada Mustapa dan Perdana Menteri Datuk Seri Ismail Sabri Yaakob.

Setelah diberikan pertimbangan yang sewajarnya oleh Perdana Menteri, syarikat Hydroshoppe telah diberi kelulusan sebagai pembida yang berjaya untuk konsesi ini.

Bekas Menteri KKMM tidak mempunyai sebarang kuasa untuk meluluskan konsesi tersebut.

(vi) Tuduhan kononnya pengarah wanita Syarikat Hyroshoppe adalah kenalan rapat Annuar Musa, adalah tidak benar dan palsu.

Tuduhan mengenai kenapa syarikat Hydroshoppe dipilih sebagai pemegang konsesi?

6. Seterusnya ada tuduhan kenapa syarikat tertentu yang masuk membida konsesi mengurus dan menjaga operasi Menara KL telah tidak terpilih.
Sebenarnya tujuh syarikat telah melakukan bidaan tetapi dua telah terlambat menghantar bidaan, maka hanya lima syarikat yang telah dibuat penilaian oleh pihak KKMM dan UKAS.

7. Betul, Menara KL bukan kedai madu, bukan kedai kasut dan bukan kedai lot.

Menara KL adalah antara tempat yang popular pelancong datang berkunjung.

Tetapi ada tuduhan daripada Datuk Seri Megat bin Datuk Shahriman kononnya syarikat beliau telah ditolak tanpa alasan yang munasabah, pada hal dia sudah bertahun lamanya menyewa tapak restoran di Menara KL tersebut.

8. Untuk makluman, syarikat Datuk Seri Megat telah mengemukakan cadangan untuk mendapatkan konsesi yang panjang iaitu selama 45 tahun dan memohon untuk memulakan perniagaan satu Hotel Boutique, satu Museum Madame Tussaud (Wax Museum) dan Cart Prix.

Setelah diteliti oleh jawatankuasa penilaian, cadangan-cadangan yang dikemukakan adalah aktiviti-aktiviti dan program perniagaan yang terkeluar daripada skop yang digunakan sebagai garisan panduan untuk mengendali dan menguruskan Menara KL.

9. Secara keseluruhannya, Hydroshoppe Sdn. Bhd. telah mengemukakan cadangan terbaik untuk mengurus dan menyelenggara Menara KL.

Menara KL yang telah siap dibina pada 1 Mac 1995, merupakan Menara Telekomunikasi tertinggi di Malaysia dan Asia Tenggara. Dengan ketinggian 420.7 meter, Menara KL ini juga merupakan menara telekomunikasi yang ketujuh tertinggi di dunia.

Datuk Saiful Bahar
Penganalisis politik

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ringgit dibuka rendah berbanding dolar

Ringgit dibuka rendah berbanding dolar AS berikutan kekurangan sokongan belian, walaupun terdapat pembetulan dalam indeks dolar AS atau DXY yang merosot lagi kepada 101.367 mata berikutan kedudukan terlebih beli pada masa yang tidak ditentukan, kata seorang penganalisis.

Pada 9 pagi, mata wang tempatan susut kepada 4.3710/3750 berbanding dolar AS daripada 4.3640/3685 pada Isnin, lapor Bernama.

Ketua Ekonomi Bank Islam Dr Mohd Afzanizam Abdul Rashid berkata dalam persekitaran dolar AS yang rendah, pasaran masih bimbang mengenai pendirian yang menyokong kadar faedah tinggi oleh Rizab Persekutuan AS (Fed) dan bank pusat utama lain di seluruh dunia.

“Data inflasi terkini di Jerman, yang meningkat kepada 7.9 peratus pada April daripada 7.4 peratus pada bulan sebelumnya, menunjukkan bahawa Bank Pusat Eropah (ECB) dijangka akan mengurangkan akomodasi dasar monetarinya tidak lama lagi untuk menurunkan inflasi,” katanya kepada Bernama.

Berdasarkan prestasi ringgit-dolar AS yang menggalakkan baru-baru ini pada RM4.3663, Mohd Afzanizam menjangka pasangan mata wang itu mungkin bergerak lebih dekat kepada paras sokongan segera pada RM4.34 berikutan mata wang tempatan telah berada dalam kedudukan terlebih jual untuk suatu tempoh.

Ringgit diniagakan tinggi berbanding sekumpulan mata wang utama.

Unit tempatan meningkat berbanding dolar Singapura kepada 3.1914/1948 daripada 3.1940/1976 pada Isnin dan naik berbanding yen Jepun kepada 3.4100/4134 daripada 3.4289/4327.

Ia naik berbanding pound kepada 5.5123/5173 daripada 5.5192/5248 pada Isnin dan meningkat berbanding euro kepada 4.6966/7009 daripada 4.6978/7027.


74 pesakit Covid-19 meninggal dunia pada Sabtu, Selangor tertinggi

Seramai 74 pesakit Covid-19 meninggal dunia dalam tempoh 24 jam semalam, 9 Oktober 2021, turun sedikit daripada 78 kematian yang dilaporkan pada Jumaat.

Kementerian Kesihatan (KKM) menerusi kemas kini dalam laman sesawang COVIDNOW tengah malam tadi memaklumkan angka terbaharu itu menjadikan keseluruhan sejak awal tahun lalu kepada 27,265 kes kematian.

Berdasarkan statistik yang dikongsi itu, Selangor merekodkan jumlah kematian tertinggi iaitu seramai 22 pesakit, diikuti Sarawak sebanyak 14 kes; Sabah (11 kes); dan Johor (10 kes).

Kelantan pula merekodkan lima kes kematian, diikuti empat di Perak; masing-masing dua di Melaka dan Kuala Lumpur; dan masing-masing satu di Kedah, Negeri Sembilan, Perlis, dan Terengganu.

Tiada kes kematian direkodkan di Pahang, Pulau Pinang, Labuan dan Putrajaya.

Sementara itu jumlah kes aktif turun daripada 125,998 yang dicatat pada Jumaat kepada 120,246 pada Sabtu.

Daripada jumlah itu seramai 95,521 pesakit menjalani kuarantin di rumah, 16,249 pesakit dirawat di Pusat Kuarantin dan Rawatan Covid-19 (PKRC), hospital (7,708) dan 768 pesakit di unit rawatan rapi, termasuk 418 yang memerlukan alat bantuan pernafasan.

Berikut adalah pecahan berkaitan Covid-19 mengikut negeri seperti dimaklumkan KKM menerusi COVIDNOW:

Johor: Kes aktif (15,021); kuarantin di rumah (12,263); PKRC (1,669); kes sembuh harian (1,509); kes harian (859); jumlah kes (203,217); jumlah sembuh (186,211); jumlah kematian (3,423).

Kedah: Kes aktif (5,001); kuarantin di rumah (4,315); PKRC (299); kes sembuh harian (636); kes harian (437); jumlah kes (140,035); jumlah sembuh (133,170); jumlah kematian (1,896).

Kelantan: Kes aktif (9,503); kuarantin di rumah (7,123); PKRC (1,618); kes sembuh harian (1,373); kes harian (940); jumlah kes (124,499); jumlah sembuh (114,136); jumlah kematian (888).

Melaka: Kes aktif (3,973); kuarantin di rumah (3,305); PKRC (491); kes sembuh harian (306); kes harian (289); jumlah kes (60,494); jumlah sembuh (55,764); jumlah kematian (866).

Negeri Sembilan: Kes aktif (1,833); kuarantin di rumah (1,373); PKRC (189); kes sembuh harian (176); kes harian (195); jumlah kes (98,591); jumlah sembuh (95,848); jumlah kematian (1,204).

Pahang: Kes aktif (8,402); kuarantin di rumah (4,883); PKRC (3,094); kes sembuh harian (603); kes harian (553); jumlah kes (70,026); jumlah sembuh (61,068); jumlah kematian (609).

Perak: Kes aktif (6,770); kuarantin di rumah (5,571); PKRC (470); kes sembuh harian (1,013); kes harian (723); jumlah kes (108,476); jumlah sembuh (100,802); jumlah kematian (958).

Perlis: Kes aktif (920); kuarantin di rumah (648); PKRC (118); kes sembuh harian (44); kes harian (66); jumlah kes (4,578); jumlah sembuh (3,575); jumlah kematian (87).

Pulau Pinang: Kes aktif (6,881) kuarantin di rumah (5,947); PKRC (406); kes sembuh harian (1,480); kes harian (537); jumlah kes (136,286); jumlah sembuh (127,996); jumlah kematian (1,460).

Sabah: Kes aktif (11,553); kuarantin di rumah (9,078); PKRC (1,451); kes sembuh harian (950); kes harian (759); jumlah kes (204,859); jumnlah sembuh (191,064); jumlah kematian (2,337).

Sarawak: Kes aktif (23,826); kuarantin di rumah (19,351); PKRC (3,447); kes sembuh harian (2,625); kes harian (1,125); jumlah kes (223,250); jumlah sembuh (198,699); jumlah kematian(982).

Selangor: Kes aktif (16,168); kuarantin di rumah (13,259); PKRC (1,642); kes sembuh harian (2,271); kes harian (1,349); jumlah kes (687,972); jumlah sembuh (663,683); jumlah kematian (9,466).

Terengganu: Kes aktif (6,641); kuarantin di rumah (4,996); PKRC (1,352); kes sembuh harian (1,098); kes harian (590); jumlah kes (61,575); jumlah sembuh (95,848); jumlah kematian (404).

WP Kuala Lumpur: Kes aktif (3,286); kuarantin di rumah (2,991); PKRC (tiada); kes sembuh harian (297); kes harian (283); jumlah kes (186,111); jumlah sembuh (182,352); jumlah kematian (2,514).

WP Labuan: Kes aktif (32); kuarantin di rumah (2); PKRC (3); kes sembuh (1); kes harian (1); jumlah kes (9,908); jumlah sembuh (9,804); jumlah kematian (149).

WP Putrajaya: Kes aktif (436); kuarantin di rumah (396); PKRC (tiada), kes sembuh harian (40); kes harian (23); jumlah kes (6,369); jumlah sembuh (5,959); jumlah kematian (22).


214 kes baharu Covid-19 kategori tiga hingga lima

Sebanyak 214 daripada 28,298 kes baharu Covid-19 dilaporkan semalam melibatkan kategori tiga hingga lima, kata Ketua Pengarah Kesihatan Tan Sri Dr Noor Hisham Abdullah.

Beliau berkata baki 28,084 kes lagi terdiri daripada kategori satu dan dua, sekali gus menjadikan kumulatif kes positif Covid-19 negara berjumlah 3,900,433, menurut laporan Bernama.

“Sementara itu, 33,009 kes sembuh dilaporkan semalam menjadikan kumulatif kes sembuh sebanyak 3,567,003 kes,” katanya dalam kenyataan hari ini.

Dr Noor Hisham berkata daripada 214 kes Covid-19 kategori tiga hingga lima itu, 56 kes melibatkan individu tidak divaksinasi atau belum lengkap vaksinasi manakala 101 kes telah menerima dua dos vaksin Covid-19 tetapi belum menerima dos penggalak.

“Sebanyak 57 kes telah menerima dos penggalak manakala 119 kes berumur 60 tahun dan ke atas serta 82 kes mempunyai komorbid,” katanya.

Beliau berkata 1,743 kes Covid-19 dimasukkan ke hospital semalam, melibatkan 743 kes kategori tiga hingga lima dan 1,000 kes kategori satu dan dua.

Katanya 374 kes memerlukan rawatan di Unit Rawatan Rapi (ICU) dan 233 kes memerlukan bantuan pernafasan.

Mengenai penggunaan katil kes kritikal atau ICU, Dr Noor Hisham berkata antara negeri menunjukkan pengisian 50 peratus atau lebih ialah Kelantan (76 peratus), Kuala Lumpur (70 peratus), Johor (69 peratus), Putrajaya (65 peratus), Perak (64 peratus), Selangor (62 peratus) dan Sarawak (61 peratus).

Beliau berkata nilai kadar kebolehjangkitan (Rt) Covid-19 negara kini ialah 0.96 dan negeri yang mencatat Rt tertinggi ialah Sarawak dengan 1.15.

Negeri lain yang mencatatkan Rt melebihi 1.0 ialah Kuala Lumpur (1.13), Terengganu (1.07), Negeri Sembilan (1.06), manakala Perak, Putrajaya dan Johor (1.03). Pulau Pinang, Selangor dan Melaka masing-masing (1.02).


Tiga ADUN Warisan keluar parti sokong Hajiji yang mendapat sokongan PM

Kedudukan kerajaan negeri pimpinan Ketua Menteri, Datuk Seri Hajiji Noor semakin kukuh selepas tiga Ahli Dewan Undangan Negeri (ADUN) WARISAN mengumumkan keluar meninggalkan parti dan menjadi wakil rakyat Bebas.

Hajiji sebelum ini berdepan tentangan UMNO tetapi mendapat sokongan Perdana Menteri Datuk Seri Anwar Ibrahim dan berjaya mengelakkan daripada penyingkiran.

Menurut laporan media, tiga ADUN Warisan tersebut ialah Mohammad Mohamarin (Banggi), Chong Chen Bin (Tanjong Kapor) dan Norazlina Arif (Kunak).

Menerusi satu kenyataan bersama, ketiga-tiga mereka menyatakan mengambil keputusan itu dengan harapan dapat meneruskan khidmat yang baik kepada rakyat di kawasan masing-masing.

“Setelah memperhalusi pelbagai aspek dari segenap sudut pertimbangan termasuklah selepas mengambil kira hala tuju gabungan parti dan pandangan akar umbi di kawasan yang kami wakili, maka kami dengan ini mengisytiharkan keluar Warisan.

“Dengan ini, kami memilih berkhidmat sebagai ADUN Bebas serta menyatakan sokongan kepada kerajaan negeri Sabah di bawah pimpinan Datuk Seri Hajiji Noor selaku Ketua Menteri Sabah dengan harapan agar kami dapat meneruskan khidmat baik kepada masyarakat yang kami wakili,” kata kenyataan itu.

Ketiga-tiga ADUN terbabit juga mengucapkan jutaan terima kasih dan memohon kemaafan kepada Presiden Warisan, Datuk Seri Mohd Shafie Apdal, rakan serta penyokong parti berkenaan.

Serentak pengumuman itu juga, mereka bertiga melepaskan semua jawatan dalam parti sama ada di peringkat bahagian atau di peringkat Ahli Majlis Tertinggi.

“Kami berpandangan sudah tiba masanya polemik politik dan juga sebarang tindakan untuk mewujudkan ketidakstabilan kepada kerajaan dihentikan kerana ia memberi kesan kepada usaha membangunkan negeri dan rakyat.

“Kami akan bekerja bersama-sama Ketua Menteri dan kerajaan negeri untuk meneruskan momentum positif pembangunan negeri dan peningkatan hasil negeri melalui hala tuju Sabah Maju Jaya.

“Kami juga bertekad terus memberi tumpuan dan perkhidmatan lebih baik untuk rakyat di kawasan kami khasnya dan negeri Sabah serta Malaysia amnya,” katanya.

Sejak Pilihan Raya Negeri Ke-16 (PRN-16) pada September 2020, Warisan kehilangan sembilan ADUN termasuk tiga yang mengumumkan keluar parti hari ini.

Enam yang lain adalah Hassan A Gani Pg Amir (Sebatik), Datuk Dr Yusof Yacob (Sindumin), Datuk Mohamaddin Ketapi (Segama), Datuk Peter Anthony (Melalap), Datuk Juil Nuatim (Limbahau) dan Rina Jainal (Kukusan).


UAE pula panggil duta pulang dari Lubnan

Hubungan diplomatik Lubnan dengan beberapa negara anggota Majlis Kerjasama Teluk (GCC) semakin meruncing susulan tindakan Emiriah Arab Bersatu (UAE) mengikut jejak Arab Saudi, memanggil pulang dutanya dari Beirut.

UAE turut menasihatkan rakyatnya supaya tidak melawat Lubnan dalam tempoh sekarang demi keselamatan, lapor agensi berita rasmi kerajaan, WAM.

Tindakan itu diambil menyusul langkah Riyadh memanggil pulang dutanya dari Beirut dan mengarahkan duta Lubnan keluar dari Arab Saudi dalam tempoh 48 jam, susulan kenyataan Menteri Penerangan Lubnan, George Kordahi yang mengkritik serangan ke atas pemberontak Houthi di Yaman.

“UAE mengumumkan memanggil pulang diplomatnya dari Lubnan sebagai tanda solidariti dengan Arab Saudi berhubung pendekatan sesetengah pegawai Lubnan terhadap Riyadh.

“UAE juga melarang rakyat daripada mengunjungi Republik Lubnan,” kata kenyataan dikeluarkan WAM.

Selain Arab Saudi, UAE dan Bahrain yang memanggil pulang dutanya dari Lubnan, turut berbuat demikian adalah Kuwait.

Semalam, Riyadh membuat keputusan mengharamkan semua import semua jenis barangan, termasuk hasil pertanian dari Lubnan, dan memberi tempoh 48 jam kepada duta negara itu untuk meninggalkan Arab Saudi susulan ucapan dibuat Kordahi.

Arab Saudi juga melarang rakyatnya berkunjung ke Lubnan atas faktor keselamatan dan memanggil pulang dutanya dari Beirut.

Sejam kemudian, Manama pula mengarahkan duta Lubnan meninggalkan negara itu dalam masa dua hari kerana alasan yang sama seperti Arab Saudi, kata Kementerian Luar Bahrain.

Kordahi mengeluarkan kenyataan mengkritik serangan tentera pakatan diketuai Arab Saudi ke atas pemberontak Houthi di Yaman.

Dalam temu bual dengan sebuah stesen TV, Kordahi berkata Houthi yang bersekutu dengan Iran “mempertahankan diri mereka … menentang pencerobohan luar”.


Exco Melaka perlu lapor polis terhadap tuduhan skandal seks dalam FB

Laporan polis perlu dibuat oleh seorang Ahli Majlis Mesyuarat Kerajaan Negeri (Exco) Melaka bagi mendapatkan keadilan berhubung tuduhan skandal seks yang dibuat dalam media sosial.

Seorang Exco Melaka yang didakwa seorang aktivis politik bekas ahli UMNO kononnya terlibat dalam skandal seks, perlu membersihkan dirinya daripada tuduhan tersebut dengan meminta pihak polis menyiasat kes tersebut.

Sekiranya laporan tersebut tidak benar dan merupakan satu tuduhan fitnah, Exco Melaka tersebut perlu membuat laporan polis atau pun menyaman pengguna Facebook tersebut yang berkongsi tangkap layar perbualan tidak senonoh dengan seorang wanita baru-baru ini.

Sekurang-kurangnya, langkah tersebut dapat mengelakkan lebih banyak isu terpalit dengan parti tersebut dan memberi imej buruk kepada kerajaan negeri.

Bagaimanapun, Ketua Menteri (KM) Melaka, Datuk Seri Ab. Rauf Yusoh sudah berkata dakwaan tersebut sebagai satu fitnah yang boleh disebarkan oleh pihak tidak bertanggungjawab khususnya dalam media sosial.

“Saya anggap itu sebagai fitnah walaupun saya tak nak menafikan benda itu betul atau tidak.

“Sebab pengalaman ini, ramai dah dapat tahu, dah dapat rasa, sama sahaja. Jadi saya pun tahu dan lihat ini adalah permainan musuh-musuh politik.

“Dalam suasana politik yang tidak stabil ini, mereka yang tidak bertanggungjawab cuba mengeruhkan suasana,” katanya dipetik dalam laporan media.

Terdahulu, tular beberapa tangkap layar perbualan WhatsApp dan video berunsur seksual yang tular semalam, didakwa melibatkan seorang Exco Melaka dengan seorang wanita.

Pengguna Facebook yang juga bekas ahli UMNO berkongsi tangkap layar dalam akaun Facebooknya sehingga menimbulkan pelbagai spekulasi melibatkan Exco Melaka tersebut.


Ketua Audit bimbang kerajaan guna hutang baharu bayar hutang matang

Keadaan kerajaan bergantung kepada pinjaman baharu untuk membiayai bayaran balik prinsipal pinjaman yang matang disifatkan sebagai membimbangkan.

Ketua Audit Negara Datuk Nik Azman Nik Abdul Majid berkata walaupun sijil ketua audit negara bagi 2020 telah dikeluarkan dengan status sijil bersih tanpa teguran, namun beberapa penegasan perkara telah diberikan termasuk isu hutang persekutuan.

“Separuh dari hutang baharu digunakan untuk membayar hutang yang telah matang, sepatutnya ia dibayar dengan lebihan hasil yang ada.

“Namun kita faham, pada 2020 negara menghadapi ancaman COVID-19 dan kerajaan terpaksa mengambil langkah membantu sistem kesihatan dan rakyat untuk menangani COVID-19,” katanya lapor Bernama semasa sidang media di Parlimen hari ini.

Laporan Ketua Audit Negara (LKAN) mengenai Penyata Kewangan Kerajaan Persekutuan serta Pengauditan Pematuhan Kementerian dan Jabatan Persekutuan Tahun 2020 yang dibentang di Dewan Rakyat hari ini mendapati sejumlah RM98.058 bilion atau 50.4 peratus daripada keseluruhan RM194.555 bilion pinjaman baharu kerajaan digunakan untuk tujuan membayar balik prinsipal hutang bagi 2020.

Jumlah itu meningkat sebanyak RM15.335 bilion berbanding RM82.723 bilion pada 2019.

Justeru Nik Azman berkata pihaknya mengesyorkan perbelanjaan berhemah dan memastikan semua perbelanjaan pembangunan yang dibiayai dengan pinjaman perlu disempurnakan mengikut masa ditetapkan dengan kos yang munasabah tanpa ketirisan dan pembaziran.

Selain itu, isu yang turut diberi perhatian ialah Kumpulan Wang Pembangunan tahun 2020 yang tidak digunakan sepenuhnya untuk tujuan pembangunan.

“Kita dapati RM2.6 bilion digunakan untuk membiayai perbelanjaan penyelengaraan yang biasanya dibiayai daripada perbelanjaan mengurus.

“Duit pembangunan ini bersumber kebanyakannya daripada pinjaman seeloknya digunakan untuk menjana pendapatan untuk masa depan, kebanyakannya walaupun dibenarkan dalam akta di bawah Kumpulan Wang Pembangunan tetapi dari segi kesan ekonomi kita rasa tidak begitu sesuai, kita harap kerajaan melihat kepada perkara ini,” katanya lagi.

Beliau juga berharap nisbah defisit yang meningkat 6.2 peratus kepada Keluaran Dalam Negara Kasar (KDNK) akan bersifat sementara sahaja memandangkan situasi COVID-19 negara dan kerajaan diyakini sedang mengambil langkah-langkah perlu apabila pandemik reda kelak.


Kes Covid-19 di Perancis meningkat, banyak wilayah akan disekat

Lebih banyak wilayah di Perancis akan dikenakan sekatan ekoran peningkatan kes Covid-19 di negara tersebut, antara tiga wilayah yang sudah disekat adalah Rhone, Aube dan Nievre.

Menteri Kesihatannya, Olivier Veran berkata tren peningkatan jangkitan Covid-19 membimbangkan kerana banyak kawasan yang mencatatkan jangkitan baharu dan langkah yang lebih proaktif terpaksa dilaksanakan segera.

“Situasi wabak tidak baik. Trend meningkat hampir di kebanyakan kawasan di Perancis,” katanya dipetik Agensi Berita Xinhua.

Bermula tengah malam Jumaat, perjumpaan di luar rumah terhad kepada enam orang di ketiga-tiga wilayah itu dan perjalanan waktu siang tidak melebihi 10 kilometer (km) dari rumah.

Rentas wilayah tidak dibenarkan tetapi sekolah tetap didengan protokol kesihatan lebih ketat.

Sekatan baharu itu berkuat kuasa sekurang-kurangnya empat minggu.

Minggu lalu, sekatan sama dikenakan di 16 wilayah termasuk Paris dan kawasan sekitarnya.

Dalam taklimat mingguan mengenai situasi COVID-19, Veran berkata dalam beberapa hari akan datang, tekanan kesihatan dijangka terus meningkat terutama di wilayah Paris yang dianggap “kritikal.”

Pada Khamis seramai 45,641 orang lagi dijangkiti COVID-19, peningkatan tertinggi dalam sehari sejak 17 November 2020.

Sejak wabak mula dikesan di Perancis, kira-kira 4,424,087 orang sudah dijangkiti dan 93,378 pesakit meninggal dunia.


Nahas di Elmina: Polis rakam percakapan 10 individu saksi

Polis telah memanggil lebih 10 individu setakat ini bagi merakam percakapan untuk membantu siasatan berhubung nahas pesawat terhempas berdekatan Bandar Elmina dekat sini pada 17 Julai lepas.

Ketua Polis Selangor Datuk Hussein Omar Khan berkata antara yang dipanggil ialah mereka yang mempunyai video rakaman kejadian, pihak syarikat penerbangan dan wakil Pihak Berkuasa Penerbangan Awam Malaysia (CAAM), menurut laporan Bernama.

“Kita kini menunggu sebarang perkembangan daripada siasatan daripada Biro Keselamatan Kemalangan Udara (BSKU),” katanya kepada media pada program PDRM Selangor Merdeka Ride and Carnival di Tapak Karnival, Stadium Shah Alam hari ini.

Nahas pesawat yang terhempas di Lebuhraya Guthrie berdekatan Bandar Elmina itu mengorbankan 10 individu termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun.

Mereka terdiri daripada enam penumpang dan dua kru pesawat ringan itu, manakala dua lagi merupakan orang awam, masing-masing penunggang motosikal dan pemandu kereta, yang menggunakan lebuh raya berkenaan.

Sementara itu Hussein memaklumkan polis sedang menjalankan siasatan lanjut mengenai dakwaan seorang individu menganai salah laku seorang anggota polis di Ibu Pejabat Polis Daerah Sepang yang tular di media sosial semalam.

Individu berkenaan mendakwa diugut seorang anggota polis berpangkat Sarjan selepas membuat aduan kepada pihak jabatan agama Islam dan pihak pengurusan polis berkenaan kes khalwat membabitkan anggota terbabit.

”Siasatan telah diambil oleh pihak Ibu Pejabat Kontinjen Selangor dan kita akan lihat daripada laporan kedua-dua pihak. Kita akan buat siasatan lengkap sebelum mengeluarkan apa-apa kenyataan,” katanya.


Dos penggalak Covid-19 dapat kelulusan akhir AS

Pusat Kawalan dan Pencegahan Penyakit (CDC) Amerika Syarikat (AS) pada Khamis memberikan kelulusan akhir untuk dos penggalak Covid-19.

Penerima dos penggalak itu boleh memilih satu daripada tiga vaksin yang ada iaitu Pfizer-BioNTech, Moderna dan Johnson & Johnson.

Menurut laporan Bernama, Pengarah CDC, Rochelle Walensky berkata individu yang sudah menerima dua dos Pfizer-BioNTech atau Moderna layak menerima suntikan penggalak jika berusia 65 tahun ke atas, mempunyai masalah kesihatan atau bekerja di bidang berisiko tinggi, ia dipetik Agensi Anadolu.

Kira-kira 15 juta individu di AS yang menerima vaksin Johnson & Johnson layak mendapat suntikan penggalak jika berusia 18 tahun ke atas selepas menerima dua dos pertama lebih sebulan.

Terpulang kepada individu untuk menentukan jenis vaksin yang mereka mahukan untuk suntikan penggalak. Ketiga-tiga vaksin sangat berkesan dalam mengurangkan risiko kesihatan yang teruk, kemasukan ke hospital dan kematian, menurut pihak berkuasa kesihatan itu dalam satu kenyataan.

Kematian dan kes jangkitan Covid-19 mingguan menunjukkan penurunan sejak September.

Sehingga kini, lebih 77 peratus penduduk berusia 12 tahun ke atas telah menerima sekurang-kurangnya satu doa vaksin dengan lebih 57 peratus sudah lengkap dua dos.


Kerisauan calon Melayu diperguna DAP

Saya sebenarnya mempunyai kerisauan terhadap calon-calon Melayu yang dipergunakan oleh Parti Tindakan Demokratik (DAP) dalam Pilihan Raya Umum Ke-15 (PRU-15) ini.

Jika kita menelusuri sejarah, DAP yang mula ditubuhkan pada tahun 1966 hakikatnya berasal daripada Parti Tindakan Rakyat (PETIR / PAP) di Singapura.

Strategi PAP bagi menawan Singapura ketika zaman kemerdekaan dahulu adalah dengan menonjolkan orang-orang Melayu seperti Yusof Ishak sebagai Presiden Singapura dan Othman Wok sebagai Menteri Hal Ehwal Sosial Singapura bagi menarik sokongan orang Melayu.

Malahan Lee Kuan Yew, bekas Perdana Menteri Singapura sendiri boleh membaca Jawi dan mengenakan songkok, sehingga membuatkan masyarakat Melayu Singapura tertarik dan akhirnya mereka mengundi PAP.

Tunku Abdul Rahman melihat perkara ini sebagai ancaman, termasuk apabila PAP mula membuka cawangannya di Semenanjung Malaysia. Lalu Tunku mengambil keputusan besar dengan mengeluarkan Singapura dari Malaysia.

Selepas itu, PAP yang berada di Malaysia pun ditukarkan nama kepada DAP. Maka, DAP dalam Pakatan Harapan (PH) menggunakan taktik yang sama apabila mereka mempergunakan Anwar Ibrahim sebagai calon Perdana Menteri sepertimana PAP pernah mempergunakan Yusof Ishak sebagai Presiden Singapura.

Justeru, saya sangat berharap supaya orang Melayu sedar dan faham akan perkara ini. Kebanyakan orang Cina tetap akan mengundi DAP walaupun calonnya bukan berbangsa Cina kerana orang Cina menyokong parti atau ideologi, sementara orang Melayu pula ramai yang mengundi mengikut calon atau individu, bukannya parti atau ideologi.

Inilah perkara yang harus kita perbetulkan.

* Tan Sri Tuan Guru Abdul Hadi Awang ialah Presiden PAS

* Ini adalah pandangan peribadi penulis dan tidak semestinya mencerminkan pandangan rasmi Agenda Daily.


Jangan berhenti di lorong kecemasan Jalan Temiang-Pantai: JPJ

Pengguna Jalan Temiang-Pantai di Negeri Sembilan diberi amaran supaya tidak berhenti di lorong kecemasan tanpa sebab dan semata-mata untuk bergambar berlatarbelakangkan kawasan berbukit-bukau.

Perbuatan itu juga mengundang bahaya kerana lebuh raya itu turut digunakan kenderaan lain yang bergerak, kata Pengarah Jabatan Pengangkutan Jalan (JPJ) Negeri Sembilan, Hanif Yusabra Yusuf.

Jabatan Pengangkutan Jalan (JPJ) Negeri Sembilan menasihati pengguna jalan raya supaya tidak memberhentikan kenderaan di lorong kecemasan lebuh raya Temiang-Pantai bagi tujuan bergambar dan berkumpul di lorong berkenaan.

Menurutnya tindakan memberhentikan kenderaan secara berkumpulan di lorong kecemasan adalah perbuatan tidak sepatutnya dilakukan oleh pengguna jalan raya kerana ia mengundang risiko tinggi berlakunya kemalangan di kawasan terbabit, lapor Bernama.

“Tindakan pemandu itu membahayakan keselamatan orang ramai dan tidak munasabah kerana ia boleh memberikan satu persepsi bahawa tempat itu adalah tempat pelancongan sedangkan kawasan terbabit adalah lebuh raya, perlu diingat jalan raya ini digunakan untuk kenderaan dan jentera bergerak.

“Apabila mereka berhenti secara berkumpulan atau beramai-ramai ia mengganggu kelancaran trafik. Pemandu lain akan bertemu kelompok kenderaan berhenti dan berkumpul di jalan raya akhirnya mengundang kemungkinan berlakunya kemalangan,” katanya kepada pemberita hari ini.

Jalan Temiang-Pantai adalah laluan alternatif ke Kuala Klawang atau Jelebu dibuka pada 26 Ogos tahun lalu.

Beliau berkata kepada mereka yang melakukan kesalahan ini boleh diambil tindakan mengikut Kaedah 53(1) Kaedah-kaedah lalu lintas Jalan 1959 yang menyatakan tiada kenderaan boleh diletak di mana-mana lorong kecemasan kecuali dalam kes kecemasan.

Beliau berkata jika disabit kesalahan, mereka boleh disiasat mengikut Seksyen 119(2) Akta Pengangkutan Jalan 1987 dan dikenakan didenda kepada pemandu tidak melebihi RM2,000 atau penjara tidak melebihi enam bulan.

Beberapa hari lepas, tular di media sosial berkaitan sekumpulan pemandu kenderaan berkumpul dan meletakkan kenderaan di lorong kecemasan kedua-dua arah di Jalan Temiang – Pantai untuk bergambar di jalan raya berkenaan.


Takkan Menteri Kewangan nak lapor kepada Najib pula yang disabit hukuman

Datuk Seri Najib Razak mempertikai langkah Senator Tengku Datuk Seri Zafrul Abdul Aziz memberi laporan berhubung pemulihan negara kepada Majis Pemulihan Negara (MPN) yang dipengerusikan Tan Sri Muhyiddin Yassin.

Bekas Perdana Menteri (PM) tersebut yang sudah disabitkan hukuman berhubung penyelewengan dana SRC International Sdn Bhd di Mahkamah Tinggi dan Rayuan tidak berpuas hati dengan tindakan Tengku Zafrul membentangkan laporan kepada MPN.

“Kenapa pula Menteri Kewangan PM9 mahu ikut arahan PM8 untuk diberi laporan Kementerian Kewangan bagi dia ‘bocorkan’?” soal Najib yang mengulas komen Ketua Pemuda UMNO Datuk Asyraf Wajdi Dusuki, yang juga pengikut setianya berhubung perkara itu.

Pembantu Muhyiddin, Datuk Dr Marzuki Mohamad yang juga mantan Ketua Setiausaha Sulit PM kelapan menjelaskan berhubung kedudukan Pengerusi MPN yang mempunyai tanggungjawab dan peranannya dalam memastikan rancangan pemulihan negara berjalan dengan lancar selepas negara dilanda pandemik Covid-19.

Mantan Ketua Setiausaha Sulit kepada Tan Sri Muhyiddin Yassin, Datuk Dr Marzuki Mohamad.

“Tan Sri Muhyiddin Yassin adalah Pengerusi Majlis Pemulihan Negara Bertaraf Menteri dan Menteri Kewangan adalah Menteri Penyelaras MPN. Selain melapor kepada PM, Menteri Kewangan juga bertanggungjawab melapor secara terus kepada Pengerusi MPN.

“Jadi tidak salah Pengerusi MPN minta laporan daripada Menteri Kewangan dan tidak salah Menteri Kewangan beri laporan kepada Pengerusi MPN. Malah, wajib Menteri Kewangan beri laporan bila diminta. Tak boleh bantah,” katanya dalam satu kenyataan hari ini.

Selain itu, Marzuki juga berkata Muhyiddin mempunyai hak dan tanggungjawab untuk mengumumkan apa jua laporan berhubung perbincangan dalam mana-mana mesyuarat MPN.

“Sebagai Pengerusi MPN Bertaraf Menteri, Tan Sri Muhyiddin juga boleh mengumumkan kepada rakyat apa jua laporan yang dikemukakan oleh mana-mana Menteri atau kementerian, atau apa-apa butir perbincangan dalam mana-mana mesyuarat MPN.

“Bila diumum, ia tidak lagi menjadi rahsia,” katanya lagi.

Selain itu, Marzuki menegaskan rakyat perlu mengetahui berhubung kedudukan fiskal negara dan tidak sewajarnya laporan polis dibuat berhubung isu pendedahan yang dibuat oleh Muhyiddin hasil daripada pembentangan dalam mesyuarat MPN.

“Kedudukan fiskal negara adalah antara perkara yang dibincangkan di peringkat MPN. Ia sebahagian penting daripada aspek pemulihan negara yang mesti diberikan perhatian oleh kerajaan dan mesti diketahui oleh rakyat.

“Jadi apa sebab nak buat laporan polis?” katanya lagi.

Untuk rekod, pada 8 Disember lalu, Mahkamah Rayuan sudah mengekalkan keputusan Mahkamah Tinggi bahawa Najib bersalah atas tuduhan rasuah melibatkan dana SRC International Sdn Bhd.

Najib juga sedang berdepan puluhan pertuduhan jenayah dan rasuah di mahkamah ketika ini.


Kenaikan OPR seperti di Singapura, akan bantu kukuh nilai mata wang: PMX

Kenaikan Kadar Dasar Semalaman (OPR) adalah sesuatu yang wajar walaupun mendapat kritikan banyak pihak baru-baru ini, kata Datuk Seri Anwar Ibrahim.

Perdana Menteri merangkap Menteri Kewangan itu berkata kenaikan OPR yang diumumkan oleh Bank Negara (BNM) sejak memegang kuasa di Putrajaya baharu sekali dan perlu diakui ia akan membantu mengukuhkan nilai mata wang.

“Baru sekali naik (OPR), ketimbang empat kali pada tahun lalu. Setakat saya boleh gesa, BNM harus teliti, bukan sahaja isu monetari tetapi fiskal dan keyakinan keseluruhannya.

“Kita juga harus terima kenyataan kenaikan OPR seperti di Singapura, akan membantu memperkukuh nilai mata wang,” katanya semasa menjawab di Dewan Rakyat hari ini.

Sementara itu, Anwar berkata, beberapa tindakan sudah dan akan dilaksanakan bagi memperkukuh kedudukan ringgit berbanding dolar Amerika Syarikat (AS), termasuk mengurangkan kebergantungan kepada mata wang republik berkenaan.

Beliau berkata, keputusan AS menentukan kadar OPR mengikut keperluan republik berkenaan tanpa memikirkan kesan kepada global walaupun dolar AS adalah mata wang yang masih kukuh di peringkat antarabangsa.

Sehubungan itu, katanya, ketua negara anggota ASEAN menerusi ‘Asian Monetary Fund’ bersetuju menggunakan mata wang masing-masing bagi urusan import dan eksport sebagai usaha mengurangkan kebergantungan kepada dolar AS.

“Umpamanya, import dan eksport dengan Indonesia, kita akan gunakan rupiah dan ringgit. (Pendekatan ini turut) dipersetujui China.

“Asas lain yang kita lakukan, termasuk negara perlu stabil dan memiliki dasar jangka panjang dan dasar fiskal yang bertanggungjawab, iaitu menurunkan defisit,” katanya menjawab soalan tambahan Datuk Seri Dr Dzulkefly Ahmad (PH-Kuala Selangor).

Terdahulu, Perdana Menteri ketika menjawab soalan asal berkaitan kesan kejatuhan ringgit berkata, keadaan itu dalam tempoh terdekat ini sebahagian besarnya didorong pengukuhan dolar AS.

Beliau berkata, nilai ringgit menyusut 3.8 peratus berbanding dolar AS, manakala Yen Jepun (lebih enam peratus) serta dolar Australia, won Korea dan renmibi (sekitar tiga peratus) sejak Januari 2022.

Keadaan itu, katanya, dikaitkan juga dengan kenaikan kadar faedah dan OPR oleh bank pusat, masing-masing sebanyak 125 mata asas bagi ringgit, manakala Singapura (380 mata asas), Indonesia (225 mata asas) dan AS (500 mata asas) bagi tempoh sama.

“Saya kaitkan ini kerana kebijakan ekonomi dan BNM juga akan menentukan kekuatan ringgit. Namun, kita juga fikir kenaikan OPR dan kadar faedah terlalu pantas ada kesan negatif kepada peniaga, sebab itu kita kena ada imbangan untuk setiap yang dilakukan.

“Setakat ini, pandangan kita dan BNM adalah kaedah lebih teliti dan berhemah untuk menaikkan kadar faedah. Singapura naikkan kadar, jadi kekuatan mata wangnya lebih ampuh.

“Menerusi beberapa tindakan fiskal, kita turunkan defisit daripada 5.6 peratus kepada lima peratus, tetapi perlu dibuat secara berperingkat kerana tak mahu terlalu keras atau cepat yang akan menjejaskan projek pembangunan.

“Saya berpendapat, penurunan defisit tidak boleh terlalu mendadak. Ia perlu turun ke paras dianggap boleh diterima seperti diumumkan tetapi tidak boleh mendadak kerana akan menjejaskan projek pembangunan, terutama pendidikan kesihatan dan prasarana desa,” katanya.


KKMM bincang kos bil bulanan tinggi dengan penyelia telekomunikasi

Kementerian Komunikasi dan Multimedia (KKMM) akan mengadakan sesi libat urus bersama penyedia perkhidmatan telekomunikasi bagi memastikan kemudahan yang disediakan kepada rakyat itu sesuai dengan bayaran yang dikenakan.

Menterinya Tan Sri Annuar Musa berkata beliau mengambil maklum mengenai kos yang perlu ditanggung oleh rakyat untuk membiayai bil bulanan secara relatif yang masih tinggi, berbanding pendapatan bulanan.

“Satu-satunya industri yang agak mempunyai daya tahan dari segi catatan kadar keuntungan termasuk sewaktu pandemik (Covid-19) adalah industri telekomunikasi.

“Seperti prinsip LHDN (Lembaga Hasil Dalam Negeri) jika anda mengutip lebih banyak, anda perlu mengagihkan dan berusaha untuk memberi semula dengan lebih banyak kepada rakyat, jadi atas semangat yang sama saya harap akan dapat kerjasama apabila melakukan keterlibatan supaya kemudahan infrastruktur yang ada akan membolehkan ketersambungan lebih baik bukan sahaja dari segi ketersediaan tetapi juga kualiti dan kelajuan supaya sesuai dengan kos,” katanya lapor Bernama.

Beliau terdahulu menghadiri Program CSR Prihatin LHDN kepada 31 orang penerima di Kompleks Yayasan Kemiskinan Kelantan di Padang Kala, Peringat hari ini.

Mengulas lanjut, Annuar yang juga Ahli Parlimen Ketereh sekali lagi menekankan bahawa akses kepada kemudahan Internet perlu dianggap sebagai hak asasi kepada semua orang.

“Insya-Allah setelah sesi rundingan dan libat urus bersama pemegang taruh nanti, saya akan maklumkan usaha penambahbaikan bukan sahaja kepada ketersambungan dan ketersediaan Internet malah kualiti yang dapat kita berikan dalam bidang ini.

“Ini memerlukan kerjasama daripada banyak pihak, kementerian akan mengambil langkah tersebut kerana saya juga ingin menjaga industri telekomunikasi supaya sentiasa harmonis dan berkembang dengan baik, subur tetapi pada masa yang sama hendaklah sentiasa menjaga kepentingan pengguna serta rakyat secara keseluruhan,” katanya.